28 июн 2022, Тошкент вақти: 10:34\nФранцияда давлатга қарашли мактабларда дин рамзлари, хусусан муслима қизларнинг ҳижоб ёки рўмол ўраши, яҳудийларнинг тақя кийиши ва насронийларнинг хоч тақиб юришини ман этувчи қонун лойиҳаси устидаги баҳс-мунозаралар давоми ўлароқ, катта норозилик намойишлари бўлиб ўтди. Пойтахт Парижда шанба куни 3 минг одам кўчаларга чиқди. Уларнинг аксарияти рўмол ўраш ҳуқуқига эга бўлишни истаётган муслима хотин-қизлар эди:\n“Биз ака-укамиз, ёки эримизни эмас, рўмолни танлаймиз”, деб қичқиришди парижлик қизлар.\n“Франция - сен менинг Ватанимсан, рўмол – сен менинг ҳаётимсан”, деган плакатларни ҳам кўриш мумкин эди.\nФранциялик намойишчиларни қўллаб-қувватлаганлар Британия, Ливан, Миср, Иордания, Ироқ, Фаластин ва Кашмирда ҳам юришлар уюштирдилар.\nБу намойишлар Франция раҳбариятининг масала юзасидан танлаган позициясига муносабатдир. Декабр ойида қонун лойиҳасини қўллаб-қувватлаб, баёнот берган Президент Жак Ширак ўз қарорини Франция Республикасининг пойдеворини ташкил этувчи дунёвийлик тамойилларига риоя қилиш зарурати билан тушунтирган эди.\nАммо 5 миллион франциялик мусулмоннинг кўпчилиги янги қонун эътиқод эркинлиги ва ҳуқуқлар тенглиги принципларига зид эканини таъкидламоқда:\n- Ҳижоб – бу ҳуқуқ, бу эркинлик, тенгҳуқуқлик ва биродарликдир. Рўмол ўраш эркинликни англатади. Биз учун бу шахс қадр-қиммати масаласи. Нима сабабдан бир аёл олди очиқ кўйлак ёки шунга ўхшаш нарса кийиши мумкин-у, биз рўмол ўрай олмаймиз?\nФранциялик бу қизнинг фикрига қўшилганлар норозилик намойишлари ўтказаётган бир пайтда, мамлакатда мусулмонларга нисбатан нафрат ҳам кучайиб бораётган кўринади. Якшанба куни Франциянинг биринчи мусулмон префекти, яъни марказий ҳукуматнинг ҳудудий намояндаси Айсса Дермушга қарши суиқасд қилинди. Мусулмон етакчининг автомашинаси портлатиб юборилди. Аммо Дермушнинг ўзи омон қолди. Айрим кузатувчилар бу ҳаракатни Жак Ширак сиёсати маҳсули, дея баҳоладилар.\nФранцияда сентябр ойидан кучга кириши мумкин бўлган қонун аксил-мусулмон кайфиятлар ва ирқчиликни кучайтирганига қарамай, қўшни Белгияда парламентнинг икки депутати ўхшаш қонун лойиҳасини илгари сурмоқда.\nДепутатлар Анне-Мари Лизин ва Алэн Дестекс ҳижоб шахсни таъқиб қилишнинг йўли, дея таъкидлаб, дин белгилари секуляризм асосларига зид бўлгани сабабли, уларни мактаб ва давлат идораларида таъқиқлаш ташаббуси билан чиқдилар.\nУлар тақдим этган қонун лойиҳасига кўра, давлат идоралари ходимлари, шу жумладан ўқитувчи, судья, доктор ва полициячиларга динни акс эттирувчи рамзлар, хусусан ҳижоб, тақя ва хоч ман этилиши керак.\nИкки депутат таклифи Белгия парламентини икки гуруҳга бўлиб юборди. Кўпчилик янги қонун лойиҳасига қарши чиқиб, уни таклиф этган депутатлар ҳаракати ортида сиёсий сабаб борлиги, яъни улар сайловолди жараёнида овоз берувчилар эътиборини ўзига тортишга уринаётганини айтди.\nБелгиянинг 10 миллион сонлик аҳолисининг 350 минггини асосан Туркия ва Шимолий Африкадан келган мусулмонлар ташкил этади. Мамлакатдаги мусулмон ташкилотлари депутатларларнинг дин рамзларини таъқиқловчи ташаббусига қарши чиқдилар. Уларнинг фикрини бир франциялик муслима қизнинг сўзлари билан ифодалаш мумкин:\n- Секуляризм атеистга айланишни англатмайди. Секуляризм христиан ва яҳудийлар билан ёнма-ён яшашни, бағрикенгликни англатади.\nБелгия қонунларига кўра, ўқувчилар мактабда киядиган форма мактаб раҳбарияти томонидан белгиланади. Айрим мактабларда рўмол ўраш таъқиқланганидан сўнг, мусулмон ўқувчиларнинг бошқа, хусусий мактабларга ўтганлари қайд этилди.\nЕвропанинг бошқа мамлакатларида рўмол ўраш масаласидаги тажрибага келсак, масалан, Германиянинг 16 вилоятидан еттитасида мактабларда қизларга рўмол ўраш ман этилган.\nМусулмон мамлакатларида ҳам бу масалага турлича ёндашилади. Тунис ва Туркияда мактаб ўқувчиларининг ҳижоб кийишлари мумкин эмас.\nМарокашда давлат идораларида хизмат қилувчи хотин-қизларнинг рўмол ўрашлари таъқиқланган.


1 декабрь – ОИТС га қарши курашиш куни\nThursday, 01 December 2016 19:31\nБу юқумли касаллик ижтимоий касалликдир!\nШунинг учун у кенг маънода нафақат иқтисодий, сиёсий зарар келтиради, шунингдек, оилавий, руҳий, маънавий, ахлоқий жиҳатдан салбий оқибатларни келтириб чиқаради. Шундай экан касалликнинг олдини олиш, даволаш, тарқалишини чеклаш ишларида ақл-заковат билан иш тутиш катта аҳамиятга эга. Яъни руҳий тўсиқларни бартараф этиш керак бўлади.\nБунинг учун ҳар қандай шароитда ҳам ахлоқ, одоб ва ўзаро ҳурмат руҳида яшаш, ҳар бир инсон ўз ҳақ-ҳуқуқини яхши билган ҳолда ўзини ва ўзгани ҳимоя қила билиши, маънавий ва маданий жавобгарликни ўз бурчи деб билиши керак.\nОИТС бу – иммунитет танқислиги синдроми бўлиб, одам касалланганда организм унга қарши кураша олмаслигини билдиради.\nҲозирги вақтда кенг жамоатчиликни ташвишга солаётган муаммолардан бири ҳам айнан шу касалликидир. ОИТС – бу орттирилган иммун танқислиги демак.\nОИТС ХХ асрнинг охирида инсоният оламида энг муҳим ва энг даҳшатли воқеа ҳисобланади. Ҳозирги кунда эса у ХХI АСР ВАБОСИ бўлиб қолди.\nИслом дини таълимотида инсон ўз сиҳат-саломатлигини сақлаш ва эҳтиёт қилиши асосий мақсадлардан бири эканлиги алоҳида таъкидланган. Шунинг учун ҳам киши ўз саломатлиги ҳақида қайғуриши ва унга асло бепарво бўлмаслиги алоҳида уқтирилади.\nУшбу касалликка чалинганда вужудга ички ва ташқи зарарли таъсир этувчи таъсиротлардан ҳимоя қилувчи – иммун тизими вирус таъсирида издан чиқади.\nТегишли чора-тадбирлар қўлланмаса, ушбу масалада муаммоларнинг чегараси бўлмайди. Уни «эртага» қолдириш нафақат «қалтис» ваҳоланки, «жиноят» ҳисобланиши керак, чунки бепарво қараб турувчиларнинг “эртанги куни” ҳам бўлмайди.\nЖаҳон соғлиқни сақлаш ташкилотининг маълумотига кўра, ҳозирги кунда дунёнинг 197 мамлакатида 2000 йил охиригача 5,5 миллион одам ОИТС билан хасталанган ва улардан 15,5 миллиони вафот этган. Ҳозирги кунда эса 90 миллион атрофида ҳисобланмоқда. Ўзбекистонда ҳам ОИТС билан касалланганларнинг сони ортиб бормоқда!..\nВирус юққан шахснинг аҳволи узоқ муддат ичида меъёрида (нормал) ҳолатда бўлиши мумкин. Чунки вирус организмга киргач, ҳужайрага ёпишиб олиб, аста-секин ҳужайра ичига, асосан ядро аппаратига жойлашиб олади ва маълум давргача тинч ҳолатда сақланади. Касаллик ўткир ҳолатда ривожланадиган бўлса, вируснинг инкубация (касаллик белгиси намоён бўлгунгача) даври 6–18 ой бўлиши мумкин.\nМаълумки, ҳозирги даврда «Баркамол авлод тарбияси» ва жамият тараққиёти ўсиб келаётган ёш авлоднинг соғлом ва бардам бўлиши билан чамбарчас боғлиқ. Бунинг учун Мустақил Республикамизда давлатимиз томонидан барча қулайликлар яратилган. Лекин инсон соғлигига путур етказувчи, ташқаридан мамлакатимизга кириб келаётган бу касаллик энг оғир ва мураккаб муаммолардан бўлиб қолмоқда. «АСР ВАБОСИ» номини олган ушбу иммун, яъни касалликларга қаршилик етишмаслиги хасталигини олдини олиш, даволаш, тарқалишига йўл қўймаслик нафақат тиббиёт ходимлари, балки барча-барчамизнинг муҳим ишимиз бўлиши керак. Бунинг учун халқимизга ОИТС ҳақида илмий асосланган, мукаммал тушунчаларни етказишнинг аҳамияти ниҳоятда катта.\n1970 йилларнинг ўрталаридан бошлаб ер курраси бўйлаб кеза бошлаган СПИД, яъни ОИТС (орттирилган иммунитет танқислиги синдроми) пандемиясида 375000 кишининг шу хасталикка чалингани, 1988 йилнинг охирларига келиб 5 миллион кишининг у билан оғригани, БМТ – СПИД (ЮНЕЙДС) маълумотига қараганда, дунё бўйича тез тарқалаётгани, 2001 йилга келиб ВИЧ/СПИДни юқтириб олганларнинг сони 50 миллиондан ортгани аниқланган. Ушбу хасталик сабабидан 16,3 миллион киши вафот этган. Ватанимиз соғлиқни сақлаш вазирлиги маълумотлари бўйича, СПИД борасида мамлакатимизда ҳам нохуш эпидемиологик вазият вужудга келгани қайд қилинади. Республика бўйича 2000 йилнинг ноябрь ойигача 11 та маъмурий ҳудудда 190 киши касалликни юқтириб олгани қайд қилиниб, улардан 14 нафари шу ташхис билан вафот этган. Уларнинг 75 фоизи инъекцион гиёҳвандлардир. Охирги 12 йил давомида 51 та вирус юқтирганлар аниқланган бўлса, 1999 йилда 25 нафар киши юқтириб олган, 2000 йилда эса 100 дан ортиқ ВИЧ/СПИД билан хасталанганлар қайд қилинган.\n1997 йилнинг 1 декабригача бўлган статистик маълумот бўйича, СПИД билан энг кўп оғриган беморлар АҚШда 48,5 %, Африкада 36,0 %, Европада 11,5 %, Осиёда 3,5 %, Океаниада 0,5 % рўйхатга олинган.\nСПИД (ОИТС)ни француз олими Люк Монтанте ва америкалик олим Роберт Галлолар кашф этган вирус келтириб чиқариши исботланган. Бу хасталикнинг негизида киши организмининг касалликларга, айниқса, инфекцияларга қарши курашиш қобилиятининг бузилиши ётади. Олимларнинг таъкидлашича, СПИД ўзи тўғридан-тўғри ўлимга олиб келмагани ҳолда кишида ўпка яллиғланиши, турли-туман инфекциялар, миянинг жароҳатланиши, хатарли ўсмаларнинг ривожланишига ва бошқа хасталикларга замин ҳозирлайди. Узоқ даволана олмайдиган зотилжам, диарея, сил ва бошқалар шулар жумласидандир. Уларнинг барчаси учун умумий лимфа тугунларининг катталашиши, беморнинг озиб кетиши, унда кучли авитаминоз, битмайдиган яралар ва бошқалар пайдо бўлиши кузатилади.\nОдам организмида энг юқори концентрацияга эга бўлган субстлар – қон, сперма ва орқа мия суюқлигидир. Организмга вирус тушгандан бошлаб яширин даври 1 ойдан 4 йилгача ва ундан кўпроқ бўлиши таъкидланади. Вирус юққан шахсда, яъни вирус ташувчида касалликлар белгилари бўлмаса-да, у бошқаларга касалликни юқтириши мумкин. Вируслар лимфоцитларда кўпая бориб, уларнинг ўзаро мувозанатини бузиб юборади. Организмда иммунология реакциялар кечиши жараёни бузилиши натижасида вирус ташувчилик бевосита ОИТСга ўтиши, яъни касаллик намоён бўлиши аниқланган. Олимларнинг таъкидлашича, СПИДга қарши даво чоралари топилмаган, унга қарши эмлаш воситаси ҳам йўқ. Лекин уларни топиш бўйича изланишлар, тадқиқотлар ҳанузгача давом этмоқда.\nСоғлом одамга СПИД кўп ҳолларда жинсий алоқа орқали ҳамда СПИД билан касалланган ёки вирус ташиб юрувчи одамлардан (донорлардан) олинган қонларни умумий касаллик билан хасталанган беморларга қуйиш ёки яхши зарарсизлантирилмаган тиббий асбоблар билан муолажа қилиш орқали юқиши мумкин. Она сути орқали, яъни вирус ташувчи ёки СПИД бўлган она боласини эмизганда ҳамда касаллик вирусининг ҳомилага йўлдош орқали ўтиши ҳам аниқланган. Шу соҳа олимларининг хабарларига кўра, СПИД билан касалланганларнинг 70-80 фоизини жинсий алоқа орқали юқтирганлар ташкил этади. Бу гуруҳ одамларига енгил табиатли аёллар, фоҳишалар, жазманини тез-тез ўзгартириб турувчи одамлар, бесоқолбозлар, яъни гомосексуалистлар, гиёҳвандлар, таносил касалликлари билан тез-тез хасталаниб турувчилар, тасодифий учрашувлар ҳамда хориждан келган одамлар билан жинсий алоқада бўлишга мойил одамлар киради. Бундай шароитда ватанимиз аҳолисининг ҳар бири СПИД тўғрисида зарур билимларга эга бўлиши, ундан сақланишнинг чораларини яхши тасаввур қила олиши шарт. Республикамизда ОИТС касаллиги олдини олиш ва унга қарши кураш бўйича ҳамда бу касалликни тарқатишга уринувчи шахсларни қаттиқ назорат қилиш ҳақида республика қонуни ва узоқ муддатга мўлжалланган дастури тузилган.\nЮртимизда ОИТСнинг тарқаб кетиши олдини олишнинг асосий чегаралари кўрилиб, унга қарши курашувчи ихтисослаштирилган республика маркази, вилоятларда, шаҳарларда унинг бўлимлари ташкил этилиб, у ерларда диагностика лабораториялари очилган.\nРеспублика СПИД маркази қошидаги аноним хонада ОИТС ёки вирус ташувчиликда гумон қилинган шахслар аноним ёки очиқ ҳолда текширишдан ўтишлари мумкин. Шунингдек, бу ерга хоҳлаган шахс мурожаат қилиб, ўзини қизиқтирган муаммолар юзасидан маслаҳатлар олиши ҳам бемалолдир. СПИД вирусининг юқиш эҳтимоли бор экан, ҳар бир эркак, аёл ва фарзандларимиз, СПИДнинг келиб чиқиш сабабларини яхши англаб, ўз хулқ-атворларини олий даражада сақлаб юрсалар, бу касаллик чангалига тушмасликлари аниқ.\nНельсин Манделанинг айтишига кўра, СПИД Африка учун нафақат касаллик, балки ҳақиқий фожеадир. Бу даҳшатли вирус кўп инсонлар ҳаётига зомин бўлмоқда. Ҳатто уруш-қатағон йиллар, очлик ва қурғоқчилик каби офатлар оқибатида ҳам бу даражада кўп одам вафот этмаган. Албатта, Африка қитъаси ниҳоят даражада камбағал қитъа ҳисобланади. Ҳозирги кунда СПИД билан курашиш учун бу қитъада кўп миллиард маблағлар сарф қилинмоқда, аммо натижа эса ҳамон йўқ. Дунё соғлиқни сақлаш вазирлиги СПИДга қарши ишлатиш мумкин бўлган ва бу борада бир натижага эришилган ҳар бир усулларни қўллаб кўра бошлади. Бу кузатишлар оқибатида эркакларни Хатна қилиш жуда яхши фойда бериши маълум бўлди. СПИД билан касалланиш хатна қилинган эркакларда 48-60 % кам учрар экан.\nҲар бир ҳалқнинг ўз урф-одатлари мавжуд. Баъзи халқларда йигитни эркаклик даражасига эришиш даврини турли хил қийноқ усуллари билан белгилашган. Аммо Ислом ва Яхудий динларида эса ўғил болаларни хатна қилиш одат бўлган. Олимлар бу урфларни ўзида яширин шифо воситаларини сақлаган бўлиши мумкин, деган фикрда ўргана бошлашди.\nХатна қилдиришнинг тарафдорлари бу усулни кўпгина касалликлардан даво деб қабул қилишади. Ҳақиқатан, хатна қилинган болаларда сийиш пайтидаги ачишиш, қизариш каби ёқимсиз касалликлар бўлмайди. Яна уретрит, поелонефрит, олат саратони, олат учи шамоллаши ва гигиена тарафдан ҳам фойдали. Ҳамда хатна қилинмаган эркакнинг нутфаси аёл бачадонида ўсма пайдо бўлишига ҳам олиб келади. Ҳамда хатна қилиш, олат учи териси йўғонлашиб жинсий алоқани чўзишга сабаб бўлади ва айнан терининг шу йўғонлашиши ВИЧ вирусини жинсий алоқа пайтида юқишининг олдини олади. Бу эса Пайғамбаримиз соллаллоҳу алайҳи ва салламнинг ҳар бир суннатларида бир ҳикмат борлигининг исботидир.\nБирлашган Миллатлар Ташкилотининг ОИВ/ОИТС бўйича дастури маълумотларига кўра, бугунги кунда дунё бўйича ОИВга чалинганлар сони 33 млн.ни ташкил этмоқда. Ҳар йили дунёда 2 500 000 нафар шахс ОИВ инфекциясини юқтириб олмоқда.\nХўш, аслида ОИВ ва ОИТС (СПИД) нима? Одамлар ундан қандай ҳимояланишлари лозим?\nОИВ бу одам иммунитети танқислиги вируси ҳисобланади. У фақат одамдан одамга зино, зарарсизлантирилмаган кесувчи, санчилувчи асбоб-ускуналар орқали ҳамда онадан болага юқади. Шунингдек, ОИВ тиш чўткаси, татуировка, маникьюр орқали ҳам юқиши мумкин. ОИВ инфекциясининг асосий хусусияти шундаки, у узоқ вақтгача ҳеч қандай белгиларсиз кечади. ОИВни юқтирган кишилар узоқ йиллар давомида ўзларини соғлом сезадилар. Улар ОИВ инфекциясини юқтирганлар дейилади, яъни ОИТС билан касалланмаган ҳисобланади. Аммо ОИВ юқтирганлар ҳам ОИТС билан касалланганлар ҳам барибир касаллик манбаи ҳисобланади.\nОИВ қандай шароитларда одамдан одамга юқмайди? Юқорида вирусни асосан 3 кўринишда юқишини кўриб ўтдик. Вирус ҳаво-томчи ва маиший йўл билан юқмайди. Жароҳатланмаган тери ва шиллиқ қаватлар орқали касаллик юқмайди. Шунинг учун жамоат жойларида бўлганда, суҳбатлашганда, қўл бериб кўришганда, умумий чўмилиш ҳавзалари, ҳожатхона ва идиш-товоқдан фойдаланганда, ўпишганда, битта сочиқ ва ОИВга чалинган одам кийимларидан юқмайди. Касалликни қон сўрувчи ҳашаротлар (чивин, бит, кана) ва бошқалар юқтириши исботланмаган.\nҲозир юртимизда ҳомиладорларда ОИВ инфекциясини эрта босқичларда аниқлаш ишлари олиб борилмоқда. ОИВ аниқланган аёл ҳомиладорлик вақтида антиретровирусли терапия муолажасини олса, бола соғлом туғилиши мумкин. Аслида, ҳомила йўлдош туфайли она қорнида вирусдан ҳимояланган бўлади. Бу онанинг иммунитетига, дори-дармонларни вақтида қабул қилишига, шахсий гигиена қоидаларига амал қилишига боғлиқ. Вирус асосан бола туғилаётган вақтда юқиши мумкин.\nОИТС (СПИД) хасталиги ва ОИВ (ВИЧ) – инфекциянинг келиб чиқиш тарихи ҳақида етарли даражада илмий асосланган далиллар ва бир нечта назарий тахминлар тўғрисида анчагина гапириш мумкин. Қисқа қилиб айтганда, улардан бири – ушбу хасталикнинг келиб чиқиши, 1950 йилларда Африка қитъасида, касаллик келтириб чиқарувчи вирус одамларга маймунлардан ўтган деган назарий тахминлар бор. Шунингдек, ўша даврларда одамларда клиник белгилари ва оқибати бўйича ҳозирги ОИТС касаллигига ўхшаш айрим хасталиклар мавжуд бўлган. Аммо улар ичида айрим клиник белгиларига кўра бошқачароқ, даволаш қийин бўлган ва натижада доим ўлим билан тугалланаётгани тўғрисида маълумотлар пайдо бўлган. Кейинчалик бундай муаммолар 1981 йилда АҚШда (Атланта шаҳрида) касалликларни назорат қилувчи Марказда янги хасталик рўйхатга олинган ва унга орттирилган иммун танқислиги синдроми (ОИТС–СПИД) деб ном берилди.\nХулоса қилиб айтганда, энг муҳими СПИД биз билан бирга ХХI асрга кириб келаётганини ҳисобга олиб, ҳар бир киши бу масалада жон куйдирмоғи даркор. Бунинг учун улар ОИТС ҳақидаги маълумотларни билишларининг ўзи ҳам катта аҳамиятга эга. Улар касаллик ва вирус ҳақида, касалликнинг яширин белгилари, ривожланиши, даволаш, беморга ёрдам бериш, унга нисбатан психотерапия ишлари, профилактика масалалари ва бошқалардир.\nАсримиз вабоси бўлган ОИТС ҳамда гиёҳвандлик офатидан халқимизни ва келажак авлодни халос этиш, уларни моддий-маънавий баркамоллик сари йўналтиришдек умумбашарий хайрли ишларимизда Аллоҳнинг ўзи ҳаммамизга мададкор бўлсин!\nMore in this category: « Олимларнинг хулосаси: Ислом бор жойда СПИД йўқ БСТ: кашандалик триллион доллар зарари келтиради »


Бишкек ва Остона ўз фуқароларини Урумчидан чиқармоқда\nҚирғизистон ва Қозоғистон Хитойнинг Шинжон уйғур мухтор минтақасидан ўз фуқароларини эвакуация қила бошлади.\nФарғона.Ру сайтининг ёзишича, Қирғизистон Ташқи ишлар вазирлиги Урумчи шаҳрида якшанба ва душанба кунлари рўй берган тартибсизликда Қирғизистон фуқаролари жабрланмаганини билдирган.\nХитой ҳукумати Урумчи шаҳридаги вазият назорат остида эканини билдиришига қарамай Қирғизистон ҳукумати можаро ҳудудида бўлган мамлакат фуқароларини эвакуация қилиш тўғрисида қарор қабул қилди.\nҚирғизистон фуқаролари ўтирган биринчи самолёт¸айтилишича¸ 8 июл куни Бишкек аэропортига келиб қўнган.\nАйни пайтда Қозоғистон ҳукумати ҳам Шинжон минтақасида бўлган мамлакат фуқароларини ортга қайтаришга қарор қилган. Сўнгги маълумотларга кўра, расмий Остона Урумчи шаҳридан минглаб қозоғистонликни эвакуация қилган.


12:43 / 25.11.2016 6792\nАнглиянинг «Ливерпуль» клуби ва Сенегал терма жамоаси собиқ ҳужумчиси Эл Ҳожи Диуф мерсисайдликларнинг яна бир собиқ аъзоси Стивен Жеррард ҳақида фикрларини баён қилди.\n«Жеррардни футболчи сифатида ҳурмат қилардим, инсон сифатида эса йўқ. Мен буни унга тушунтирганман. У мен учун бошқа футболчилар қаторидаги оддий клуб аъзоси эди. У ечиниш хонасида нималар содир бўлганини мураббийга етказадиган одам эмас, ўз ишини қилиши керак бўлган футболчи эди.\nУ менинг ҳеч қачон жим ўтирмаслигим ва айтган гапим учун афсус қилмаслигимни билади. Жеррард кўзимга қарай олмасди, чунки у мендан қўрқарди. У мен билан гаплашишдан қўрқарди. «Ливерпуль»га илк марта келганимда биринчи бўлиб мендан футболкамни совға қилишимни сўраган, аксинча эмас», — дея Диуфдан иқтибос келтиради FourFourTwo.


Наманган вилояти ҳокими Президент танқид қилган маҳаллага кўчиб ўтади — Sof.uz\nНаманган вилояти ҳокими Президент танқид қилган маҳаллага кўчиб ўтади\n21.02 00:21 849 Ўзбекистон\nПрезидент Шавкат Мирзиёев Наманганга ташрифи чоғида шаҳарнинг «Бунёдкор» маҳалласида бўлиб, у ердаги инфратузилма учун масъулларни танқид қилганди.\nЭртасига вилоят ҳокими Шавкат Абдураззоқов шу маҳаллага кўчиб ўтишини эълон қилди. Kun.uz'нинг хабар беришича, айни пайтда маҳаллани ободонлаштириш ишлари бошланиб кетган.\n«Ҳар куни ўзим шу ерда бўламан. Уйим шу маҳалла идорасининг рўпарасида бўлади. Бугун контейнер ўрнатилади. «Вилоят ҳокимининг уйи» деб катта қилиб ёзиб қўяман. Шу ерга келиб, нима гап бўлса, [мурожаат қилишинглар мумкин].\nМаҳалла раисини ҳам алмаштираман. Маҳалла раислигига тушунган, келажакда ҳоким бўладиган болаларни қўяман. Чунки маҳалла раиси қайси масала қандай ҳал этилишини билиши керак: йўл қаердан ҳал бўлади, сув қандай ҳал бўлади, мактабни қандай яхшилаш керак, қандай қилиб ишлаб чиқариш қилса бўлади... Ёнимда турадиган одам бўлиши керак», – деди Шавкат Абдураззоқов 20 феврал куни аҳоли олдидаги чиқишида.


Создано 17 Май 2018\tПросмотров: 2333\nЗу-р-раҳм, яъни раҳм сабабидан меросхўрлик маййитнинг фарз эгаси ва асаба бўлмаган, аммо унга аёл орқали боғланадиган меросхўрликдир. Бундай кишиларга раҳм юзасидан қариндош (зу-р-раҳм ва зави-р-раҳм) дейилади. Улар тўртта тоифага бўлинади:\n1. Қизларнинг фарзандлари ва ўғилнинг қизларининг болалари ва бундан кейингилар.\n2. Фосид бобо ва фосида бувилар ва булардан аввалгилар.Фосид бобо дегани ҳамма боболардан иборат бўлиб, улар маййит ўртасида онанинг кириши демакдир.\nМисол учун, зайд ўлди, унинг онаси ва унинг онасининг ота-онаси, уни онасиниг ота-онаси.\nФосида буви дегани барча бувилар бўлиб, улар билан маййит ўртасида эркак кишининг кириши демакдир. Мисол учун зайд ўлди. Унинг отасининг ота-онаси ва унинг отасининг ота-онаси ва ҳоказо.\n3. Мутлақо ака-ука ва опа-сингилларнинг фарзандлари ҳамда она бир ака-укаларнинг ўғиллари.\n4. Маййитнинг аммалари, тоғалари, холалари, она бир амакилари ва уларнинг болаларидир. Булар ва улардан бўлиниб чиққан кишилар “зави-р-раҳм”, яъни раҳм юзасидан қариндошлардир. Улар мерос олмайди. Фақат маййит учун эр-хотиндан ташқари фарз эгаси ва асаба бўлмаса, мерос олади.\nТурли тоифаларга бўлинган кишилардан бирини олдинга ўтказиш\nБиринчи тоифадаги, сўнг иккинчи тоифадаги, кейин учинчи тоифадаги, сўнг тўртинчи тоифадаги кишилар келган тартибга мувофиқ олдинга ўтказилади. Мерос олишда биринчи қизларнинг қизи, сўнгра фосид боболар ва ҳоказо.\nМеросхўрларнинг бир хил савияда бўлиши\nАгар бир хил тоифадан бўлган эркак ва аёл жамланиб даража ва томон жиҳатидан баробар бўлса, мол уларнинг ўртасида бир ўғил учун икки қиз улуши баробарида бўлиб берилиши лозим. Аммо у иккисидан фақат биттаси топилган тақдирда, у мероснинг ҳаммасини олади.\nБедарак йўқолган кимсанинг мероси\nМафқуд луғатда йўқолган, бедарак кетган маъноларини англатади. Шариат истилоҳида эса, уйдан чиқиб кетган, узоқ вақт тирик ёки ўлик экани номаълум кишига, бедарак кетган ёки дом дараксиз ғойиб бўлиб кетган кишига айтилади.\nБедарак йўқолган шахс\nАгар бедарак йўқолган шахс меросхўр бўлса, унинг ҳиссаси ажратилиб, тирик ёки ўликлиги маълум бўлгунча ёки қози мавжуд шарт-шароитларни ўрганиб чиқиб, унинг ўлгани ҳақида ҳукм чиқармагунча сақлаб қўйилади.\nАгар бедарак йўқолган шахс мерос қолдирувчи бўлса, унинг ўлгани аниқ далиллар билан исботланмагунча ёки одатда ҳаёт бўлиши кутиладиган маълум муддат ўтганини ҳисобга олиб, қози унинг ўлимига ҳукм чиқармагунча барча мол-мулк сақлаб турилади.\nБедарак йўқолган киши ўз молида тирик деб ҳисобланади. Қози унинг ўлгани ҳақида ҳукм чиқармагунча унинг мол-мулки меросхўрларга бўлиб берилмайди. Агар унинг хотини ёки яқин қариндошларидан бири вафот этса, она қорнидаги бола каби унинг ҳиссаси ажратилиб, тирик ёки ўликлиги маълум бўлгунча унинг тирик эканига эҳтимол борлиги учун сақлаб қўйилади. Чунки барча яқин қариндошлари ўлгандан сўнг унинг яшаши жуда нодир саналади ва бу эътиборга ҳам олинмайди. Шу билан бирга, ҳанафий уламолари бедарак йўқолган шахсни ўлган деб ҳукм қилиш муддати ҳақида ихтилофга, яъни 60-120 йил ўртасида бўлади деб, сўнг 90 йилни маъқул деб топганлар. Агар мафқудга ўлик деб ҳукм қилинса, унинг қолдирган моллари уни ўлган деб ҳукм чиқарган пайтда ҳозир бўлиб турган яқин меросхўрларига бўлиб берилади. Чунки унинг ўлгани кўриш билан эмас, зоҳир далил билан собит бўлган. Аммо бошқанинг молидан унинг учун тўхтатилган мерос эгасининг меросхўрларига қайтариб берилади.\nҒарқий – чўкиб ва ҳадмий – беному нишон ўлган кишининг мероси\nБир жамоат сувга чўкиб ёки оловда ёниб ёки авто ҳалокатга учраб вафот этса ва қайси бири олдин ўлгани аниқ бўлмаса, уларнинг барчаси биргаликда бир вақтда ўлган деб ҳисобланади. Бу ҳукм бир жамоатнинг ҳалокатга гирифтор бўлиши ва уларнинг қайси бири олдин ўлгани маълум эмас ёки бир жамоатнинг устида девор қулаб босиб қолган бўлса, барчаси вафот этган, аммо қайси бири аввал ўлгани аниқ эмас. Шунингдек, машиналар, самолётлар ва кемаларнинг тўқнашувидан ҳалок бўлганларнинг ҳам ҳукми юқоридаги каби бўлади. Уларнинг ҳар бири қолдирган мерос тирик меросхўрларига бўлиб берилади. Бу – барча саҳобалар ва уламоларнинг сўзи. Бунинг мисоли ака-ука қазо қилди ва уларнинг ҳар бирида тўқсон динор бор эди. Меросхўрлар эса битта қизи, туққан онаси ва амакисдир. Мана шу масала бўйича барча уламолар наздида, ҳар иккала марҳум қолдирган мероси тирик меросхўрларнинг ўртасида олтига бўлинади ва бу иккиси бир-биридан мерос олмайди.\nҒайридинларларнинг барчаси мусулмонларга қарши турган пайтда эътиқод қилишда ҳар хил бўлсалар-да, миллати битта. Шундай экан, ғайридинларнинг баъзилари баъзиларидан насаб, никоҳ ва вало сабабли мерос олади. Аммо олдин айтиб ўтганимиздек, диёрлари турли хил бўлиши бундан мустасно.\nМуртад уларнинг биронтасидан мерос олмайди. Биронта мусулмондан ҳам ва ўзига ўхшаган муртаддан ҳам мерос олмайди. Чунки у вилоят аҳлидан эмас.\nҲомилада бўлган боланинг мероси\nҲомиладаги бола учун битта ўғил ёки битта қизнинг насибаси ушланиб қолинади. У иккаласининг қайси бири кўпроқ бўлса, ўшанинг насибаси ушлаб қолинади. Аммо ундан қолган қисми бўлиб берилади. Бу Имом Абу Юсуф ривоятига кўрадир. Шу ҳукм тўғри бўлиб, фатво ҳам шунга берилган. Ҳомиладаги бола белгиланган муддат ичида тирик ҳолатда туғилишига шубҳа қолмаса, ушлаб қолинган мол она қорнидаги болага берилади. Бу мерос берувчи киши вафот этган пайтида унинг она қорнида экани билинганда бўлади.\nВорисларга меросни бўлиб\nбергандан сўнг ортиб қолган мол\n“Рад” калимаси луғатда қайтиш маъносини англатади. Истилоҳда эса, “Авл” яъни адолатсизликнинг тескарисидир.\nАгар мерос меросхўрларнинг ҳиссалари берилгандан сўнг ортиб қолса ва улар билан асаба бўлмаса, қолган қисмини ҳам меросхўрларга уларнинг ҳар бирини улушига мувофиқ ортиқчасини қайтадан бўлиб берилади. Эр-хотин бундан мустасно. Чунки у иккаласига қайтадан берилмайди, балки қолган қисми, агар маййит учун зави-р-раҳм бўлмаса давлат ихтиёрига ўтказилади. Агар фарз эгаларидан бўлган меросхўр бир дона бўлса ҳам, барча молни олади.


UzNews - Баҳром Ҳайдаров ҳибсга олинган кунлари унинг номидан 26 та қарор ва фармойишлар имзоланди\nБаҳром Ҳайдаров ҳибсга олинган кунлари унинг номидан 26 та қарор ва фармойишлар имзоланди\n48 млрд сўмни талон-торож қилишда гумонланиб, қамоққа олинган Андижон шаҳар ҳокимига тегишли электрон рақамли имзодан фойдаланилган ҳолда “E-qaror” платформасида икки кунда 26 та қарор ва фармойишлар имзоланган.\nАввалроқ, ижтимоий тармоқларда 6 июнь куни қўлга олинган Андижон шаҳар ҳокими Баҳром Ҳайдаров 6 ва 7 июнь кунлари “E-qaror” электрон платформасида унинг имзоси орқали тасдиқланган 24 та ҳужжат жойланганлиги юзасидан хабарлар тарқалди. Адлия вазирлиги мазкур ҳолат юзасидан ўрганиш олиб борибди.\nЎрганиш давомида 2022 йил 6 июнь куни соат 9:43 ва 21:18 оралиғида ҳамда 7 июнь куни 18:10 ва 21:07 оралиғида ҳокимлик девонхонаси мудири С. Қодиржонов томонидан Б.Ҳайдаровга тегишли электрон рақамли имзодан фойдаланилган ҳолда “E-qaror” платформасида 26 та қарор ва фармойишлар имзоланган.\nҚайд этилишича, “UZINFOCOM” МЧЖ мутахассислари томонидан Андижон шаҳар ҳокими Б.Хайдаровнинг “E-qaror” электрон тизимидаги шахсий кабинети Адлия вазирлигининг кўрсатмасига асосан блокланди.\nУшбу жараёнда ҳужжатларни сохталаштириш эҳтимоли борлигини инобатга олиб, тегишли материаллар прокуратура органларига юборилади.\n“Ҳар бир қабул қилинган қарорнинг қонунийлиги ўрганиб бўлмагунча, уларни ижрога қаратиш мақсадга мувофиқ эмаслиги юзасидан тегишли ижрочи органларга хабарлар берилди. Ўрганиш якунлари бўйича қўшимча маълумот тақдим этилади”, - дейилади хабарда.\nЭслатиб ўтамиз, Андижон шаҳар ҳокими Баҳром Ҳайдаров ўзининг жиноий шериклари билан бюджетнинг 48 млрд сўмини талон-торож қилишда гумонланиб, 6 июн куни қўлга олинганди.


Фан доктори ўзбек халқига сувни тежашга маслаҳат берди\n13 Iyul 14:32 / Published in Ўзбекистон янгиликлари\nҚишлоқ хўжалиги фанлари доктори, профессор Усмон Норқуловнинг айтишича, ўзбек халқи сув таъминоти муаммосига дуч келаверади.\nУнинг сўзларига кўра, бугунги шароитда сув ресурсларидан тўғри фойдаланишни ўрганиш, уларни тежаш ва сув ҳавзаларини тартибга солиш зарур.\nПрофессор қонунчиликда уй-жой томорқаларига доимий равишда сув оқиши белгиланганлигини таъкидлади.\n— “Уй томорқаларида турли хил экинлар этиштирилади, чорва моллари ва паррандалар боқилади, иссиқхоналар қурилади. Буларнинг барчаси, албатта, сув талаб қилади. Масъул шахслар ва маҳаллалар раҳбарлари буни маҳаллий даражада назорат қилишлари шарт”, — дейди олим.\nАммо шунга қарамай, ўзбек халқининг сув танқислигига муносиб муносабатисиз кўплаб масалаларни ҳал қилиш мумкин бўлмайди.\n“Халқимиз сув билан боғлиқ муаммони тушуниши ва тегишли чораларни кўриши керак. Одамлар сувдан тежаб-тергаб фойдаланиши, керак бўлса, шахсий участкасида сув учун бетон сув омборлари қуриши, ёмғир сувидан фойдаланиши керак. Энди сувни тежайдиган технологиялар нархи арзонлашмоқда ва одамлар уларни ўзлари ўрнатиши мумкин», — дейди Норқулов.\nУ, айниқса, сувни тежайдиган технологиялардан фойдаланиш шахсий участкаларда суғориш билан боғлиқ муаммоларни конструктив ва зиддиятсиз ҳал қилишга имкон беришини таъкидлади.\n“Уй эгалари сувни тежаш учун сув омборларидан фойдаланишни, янги технологиялар ёрдамида суғоришни ташкил қилишни ўрганишлари керак. Оддий одам буларнинг барига осонликча бардош бера олади. Ва сув учун низо ва жанжалга ҳожат қолмайди”, — дея Норқулов ишонтиради.\nTagged under: доктор, ЕЧИМ, МУАММО, ОЛИМ, СУВ, тежаш, ФАН\nТокио Олимпиадасида Ўзбекистон ўзининг биринчи олтин медалини олди\nБанкоматлар 50 ва 100 долларлик купюраларни қабул қилмайди


«Ижро органи ҳеч қачон ўз айбини ўзи айтмайди». Сенат раиси янги ташкил этилган қўмита фаолияти ҳақида — Sof.uz\n«Ижро органи ҳеч қачон ўз айбини ўзи айтмайди». Сенат раиси янги ташкил этилган қўмита фаолияти ҳақида\n4.07 08:24 198 Ўзбекистон\nСенат раиси Танзила Норбоева журналистлар билан ўтказилган шанба кунги учрашувда давлат идораларининг очиқлиги ҳануз муаммоли масалалардан бири эканини таъкидлади, деб хабар қилди «Gazeta.uz».\n«Давлат идораларининг очиқлиги ҳозир барибир муаммоли масала бўлиб турибди. Ҳали 100 фоиз очилди дея олмайман. Гарчи ҳокимларнинг телевидение орқали мулоқотлари тез-тез кўриниб турибди, вазирлар ҳам чиқяпти. Давлат идоралари вакиллари ўрганмаган эди, уларда телевидениеда чиқиш кўникмалари умуман йўқ эди. Улар ҳам ўрганяпти», — деди у.\nУ, шунингдек, журналистлар ёритаётган масалалар юзасидан муносабат билдириш тизими талабга жавоб бермаслигини айтиб ўтди.\n«Сизлар ОАВ вакиллари кўтариб чиқадиган қандайдир долзарб воқеалар бўйича дарҳол муносабат билдириш, жойига чиқиб ўрганиб, уни ҳал қилиш, агар нотўғри маълумот бўлса, уни ҳам асослаб айтиб бериш бўйича ҳали ишларимиз талаб даражасида эмас», — деди юқори палата раиси.\nУнинг сўзларига кўра, Сенатда янги ташкил этилган Ахборот сиёсати ва давлат органларида очиқликни таъминлаш масалалари қўмитаси айнан давлат идораларида очиқликни таъминлаш бўйича иш олиб боради.\n«Сенатнинг қошида янги қўмита ташкил қилдик. У ахборот сиёсати ва давлат идораларида очиқликни таъминлаш масалалари билан шуғулланадиган парламент қўмитаси бўлади. Ижро органи ўзи қилаверса бўлади-ку, деб айтишингиз мумкин. Лекин ижро органи ҳеч қачон ўз айбини ўзи айтмайди. Ўзининг қилмаган ишини ўзи тан олмайди. Шунинг учун парламент назорати органи сифатида бизда шу қўмита ташкил қилинди», — деди Танзила Норбоева.\nУнинг сўзларига кўра, қўмитага билимли, тажрибали журналист Фарҳод Боқиев раҳбар этиб сайланган.\nБугун, 08:31 753\nБугун, 08:39 514\nБугун, 10:29 333 Ўзбекистон


21 апрель, 2021, 02:05\nТеглар:Барселона | Манчестер Юнайтед\nSPORTS.uz Россиядан Қатарга қадар йўл босиб ўтган мураббийнинг фаолиятига назар ташлайди.\n«Барселона» ва Дания терма жамоаси афсонаси ўзини мураббийликда синаб кўрганидан хабарингиз бор. 2009 йилда Москванинг «Спартак» жамоасида иш бошлаган мутахассиснинг фаолияти қандай кўриниш олди? «Барселона» ва «Реал»да бирдек юқори савияда ҳаракат қилган футболчи ҳозир қаерда? Бугун шу ҳақида батафсил фикр юритамиз.\nҚаҳрамонимизнинг фаолиятини бемалол икки қисмга ажратиш мумкин. Микаэл футболчи ва мураббий сифатида икки хил шахс бўлиб гавдаланади. Унинг қай даражадаги устоз экани ҳақида турлича қарашлар мавжуд. Шундай бўлса-да, унинг футболчилик даври ёрқин ғалабаларга бой ўтгани аниқ. Ваҳоланки, Лаудруп бошқарувидаги «Хетафе» УЕФА кубогида чорак финалга қадар етиб келган ва сал бўлмаса, «Бавария»ни мусобақадан чиқариб юбориши мумкин эди. 2007/08 йилда мураббийлик соҳасига кириб келган мутахассис «Бавария» билан меҳмонда 1:1 натижасини қайд этади. Жавоб учрашувининг 80-дақиқасига қадар испан клуби 3:1 натижаси билан олдинда эди, аммо Лука Тони киритган иккита гол якунда «Хетафе»нинг мусобақани тарк этишига сабабчи бўлади.\nМикаэлнинг фаолиятида чинакам бурилиш ясаган воқеа сифатида «Суонси» билан тузилган шартномани кўрсатишимиз мумкин. У клубнинг 102 йиллик тарихини янгилади. Камтарин клубни Англиянинг қуйи дивизионидан АПЛга қадар олиб чиқди. Англия лига кубогида зафар қучди ва жамоасини Европа Лигасига олиб чиқди. «Валенсия», «Кубан» ва «Санкт-Галлен» билан бир гуруҳда жой олганига қарамай, ортиқча муаммосиз кейинги босқичга йўл олди. Ички биринчиликда эса, клуб тарихидаги энг яхши кўрсаткич - 9-ўринни эгаллади.\nАжойиб мавсумларга қарамай, Уэльс клуби раҳбарлари даниялик мутахассисни истеъфога чиқаришга қарор қилди. Бунга, мураббийнинг ОАВ орқали кескин чиқишлар қилгани сабаб бўлгани тахмин қилинган эди. Даниялик афсона инглиз журналистларининг барча саволларига сукут сақлади ва жамоа шаънига бир сўз айтмай постни топширди.\n2014 йилда юлдузлар учун улкан пуллар таклиф қилишни хуш кўрувчи Қатарга йўл олди. 2022 йилда ЖЧни ўзида ўтказувчи юрт «Барселона»нинг собиқ футболчиларини мамлакатга чорлашни яхши кўради. Тўғри, Микаэл Хави сингари улкан машҳурликка эришгани йўқ, аммо катта воқеаларда иштирок этди. У бошқарувидаги «Лаҳвия» (ҳозирги «Ал-Дуҳайл») Қатар кубоги ва чемпионати олтин медалига эга чиқди. Шунингдек, ОЧЛда чорак финалга қадар етиб келди. Ўша йилнинг охирида уни Қатарда йил мураббийи, деб эътироф этишди. 2015 йилда мураббий билан янги шартнома имзолаш учун музокаралар бошланди. Қаҳрамонимиз талаб қилган сумма ҳатто, қатарликларга ҳам оғирлик қилди чоғи, келишув амалга ошгани йўқ. Унинг клубни тарк этиши Осиё клуби учун оғирлик қилди. Жамоа ОЧЛ чорак финалида енгилди. Чемпионликни ҳимоя қила олмади.\nБу пайтга келиб, Лаудрупда терма жамоани бошқариш имконияти пайдо бўлди. У терма жамоа бошқарувида 15 йил давомида фаолият олиб борган Мортен Ольсенни алмаштирди. 2 йил фаолият олиб боргач, қаҳрамонимизга яна Қатардан таклиф келиб тушди. Шахсий шартномада кўрсатилган 6 хонали рақамлар сабабли, Микаэл терма жамоа постини топшириб, қитъамизга қайтиб келди. Афсуски, «Ал-Райян»да у «Леҳвия»да кўрсатган натижасини такрорлай олмади. Икки йил давомида икки бор чемпионат бронза медалларига эга чиқди холос. ОЧЛда эса гуруҳ босқичидан уёғига ўта олмади. 2018 йилга келиб, клуб у билан ўртадаги шартномани узайтиришдан бош тортди.\nЎша йилнинг охирида Испаниянинг АS нашри каттагина мақола эълон қилди. Унда даниялик мураббийга Мадриднинг «Реал» клуби таклиф билан чиққани ёзилган эди. «қироллик клуби» Лаудрупдан Хулиан Лопетегининг ўрнини эгаллашини илтимос қилган экан. Мутахассис «Реал»да вазият мураккаблиги сабабли шартномани рад этади. Бундан ташқари, даниялик афсона бу пайтга келиб, футболга бўлган қизиқиш сўнганини ҳис қилади. Аввалги мотивацияси йўқ эканлигини пайқагач, бошқа футболга қайтмасликка қарор қилади.\n"Бир йил аввал, ўз мураббийлик фаолиятимдаги энг сўнгги мавсумлардан бирини ўтказаётганим ҳақида фикр билдирган эдим. "Ал-Райян" менинг фаолиятимдаги энг охирги клуб бўлса, ажаб эмас. Ёзда 54 ёшга қадам қўйдим. 1998 йилда футболчилик фаолиятимни якунлаган бўлсам, ҳеч ҳам 18 йил мураббийлик фаолият олиб бораман, деб ўйламаган эдим. 2000 йилда мени Дания терма жамоасига ёрдамчи мураббий сифатида таклиф этишган эди. Ўшандан бери мураббийлик фаолиятимни тўхтатганим йўқ. Мен футболни севаман, бироқ ҳаётда бошқа нарсалар ҳам мавжуд. Ҳар куни машғулотлар, самолётдаги парвозлар, меҳмонхоналар, асабий ўйинлардан чарчадим... Айниқса, аэропортда, таксида, меҳмонхонада кутишдан зерикдим. Бу омиллар мени тушкун кайфиятда қолдирмоқда. Умр ўтиб кетмоқда. Ҳаётдаги бошқа лаззатлардан тотиб кўриш учун тобора оз вақтим қолмоқда…"\nБу Лаудрупнинг мураббий сифатида берган энг сўнгги интервьюси эди. Марcа нашри билан бўлган суҳбатдан 3 йил ўтиб, қаҳрамонимиз ТВ 2Спорт учун катта интервью беришга қарор қилди. Ўртадаги паузадан сўнг, Микаэл ўз қарашларини ўзгартирган кўринади. Тез орада яна футболга қайтса, ҳайрон бўлиб ўтирманг!\n«Мен 3 йилдан бери машғулотларда иштирок этмаяпман. Тўғриси, ҳозирги ҳаётимдан мамнунман. 3 набиранинг бувасиман. Тан оламан, футболни соғиняпман, лекин қайтсам, бир йилнинг 11 ойини иш билан ўтказишга мажбур бўламан. Бир йилнинг 10/9 қисмини асабий воқеаларга сарфлаш ниятида эмасман. Баъзида кетиб бораётган поезднинг сўнгги вагонига сакраб чиқиб олгим ва яна мураббийлик фаолиятимни тиклагим келади. Бошқа ҳеч қачон мураббийликка қайтмайман дея олмайман. Бу сўзларни айтиш мен учун оғир. Нима бўлган тақдирда ҳам, бу спорт тури менинг қалбимдан муқим ўрин эгаллаган».\nМикаэл ҳозир футболга қайтган. Турли телеканалларда эксперт сифатида фаолият олиб бормоқда. Баъзида футбол шарҳида ҳам уни кўришимиз мумкин. У футбол ва сокин ҳаёт ўрасидаги олтин ўрталикни топди десак, адашмаган бўламиз. Эндиликда, қаҳрамонимиз ҳар ҳафта теле экран орқали чиқишлари ёрдамида мураббий ва футболчиларга босим уюштиришда давом этмоқда.\nСульшерга "Барселона" футболчиси керак\nЕвропадаги янги Суперлигада қатнашадиган машҳур клублар номи маълум бўлди


Мамлакатимизда амалга оширилаётган изчил ислоҳотлар, рўй бераётган оламшумул ўзгаришлар халқимиз турмуш тарзида туб бурилиш ясади. Халқ билан мулоқот ва инсон манфаатлари йилида «Инсон манфаатлари ҳамма нарсадан улуғ», деган олижаноб ғоя устуворлик касб этиб, давлат ҳокимияти бошқарувида мутлақо янги тизим — Ўзбекистон Республикаси Президентининг виртуал қабулхонаси, Халқ қабулхоналари ташкил этилди, аҳолининг энг долзарб муаммоларини ҳал этишнинг самарали тизими яратилди.\nПрезидентимиз ташаббуси билан 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси жамиятимиз ҳаётининг барча соҳасидаги ислоҳотларни ҳаракатга келтирувчи кучга айланди.\nЙил давомида мамлакатимизда амалга оширилган ишлар «Халқ давлат идораларига эмас, давлат идоралари халққа хизмат қилиши керак», деган даъват замирига қурилди. Бу эса юртдошларимиз қалбида акс садо бериб, барчамизни Ватан тақдирига дахлдорлик туйғуси билан яшаш, халқимизнинг фаровон ҳаётини таъминлаш йўлида бор куч-ғайратини сафарбар этишга руҳлантирди.\nМазкур рукндаги бошқа мақолалар: « Самарали меҳнатга муносиб рағбат\tСамарқандда «112» тизими жорий этилади »


05/07/2020 — Ibrat.uz\nЗакоти берилган мол ҳар қандай бало ва офатлардан сақланиши ҳақида Пайғамбар саллаллоҳу алайҳи ва саллам шундай деганлар: “Молларингизни закот (бериш) билан сақлангиз. Касалларингизни садақа (бериш) билан даволангиз ва турли […]\nЗакот – Исломнинг беш рукнидан бири бўлиб, шариат фарз қилган амалдир. Закот луғатда “поклаш”, “ўсиш” деган маъноларни англатади. Шаръий истилоҳда эса – “Муайян моллардан маълум қисмини Аллоҳ таоло […]\nИнсоният яратилгандан бугунги кунга қадар барча одамлар ҳаётида мукаммал бахт-саодатга эришиш илинжида бўладилар. Замон шиддат билан тараққий этаётган ҳозирги даврда ҳам инсон зоти иложи борича […]\n“Тавба” арабча сўз бўлиб, луғатда “қайтиш” маъносини англатади. Истилоҳда эса тавба – “гуноҳидан пушаймон бўлиш ва уни (бадани ёки молига зарар бўлганидан эмас, балки) гуноҳ бўлгани учун тарк қилиш, […]\nАфсуски, бугунги кунда жамиятимизнинг турли соҳаларида ҳасад иллатига мубтало бўлингани сир эмас. Кўп ҳолларда зиёли инсонларга нисбатан ҳасадгўйлик билан муомала қилиниши – жуда ачинарли ҳол. […]\nКомил мўмин бўлиш\nАллоҳ таолога беҳад ҳамду санолар бўлсинки, ота-боболаримиз минг йиллардан буён мана шундай мўмин-мусулмончилик ҳақларига риоя қилиб келганлар. Маҳалладаги боқувчисини йўқотган оилалар ҳолидан хабар олиш, […]\nИсломда ватанга муҳаббат бу – туғилиб ўсган юртига нисбатан эъзоздан иборатдир! Демак, мусулмон киши ватанини севади! Унинг иқболи учун ҳаракат қилади, уни ҳимоя қилади, хурсанд […]


ЁШ РЕПОРТЁРЛАР УЧУН МАҲОРАТ ДАРСЛАРИ БОШЛАНДИ\n2018 йил 28 май куни “Ёш репортёрлар” гуруҳи фаолиятини такомиллаштириш учун Тошкент вилояти Бўстонлиқ туманидаги ёшлар оромгоҳида маҳорат дарслари бошланди.\nЭрта тонгдан Ёшлар иттифоқи ҳудудий Кенгашлари раисларининг матбуот котиблари ва ҳудудлардан келган 140 нафар ёш репортёрлар Ўзбекистон Ёшлар иттифоқи Марказий Кенгаши биноси қаршисида тўпланиб, Бўстонлиқдаги оромгоҳ томон йўл олишди.\nАйни дамда улар оромгоҳда маҳоратли блогер, Ёшлар медиа маркази қошидаги “Ёш журналистлар” клуби ўқитувчиси Санжар Саиднинг “Feedback. Холис ва ҳаққоний фикр билдиришда кескинлик нуқтаси” мавзусидаги семинар машғулотларини мириқиб тинглашмоқда.\nЭслатиб ўтамиз, медиа дарслар 28-30 май кунлари бўлиб ўтади.


УМАР ХАЙЁМ КИМ БЎЛГАН? – UFQ\nTOPICS:ТарихУмар Хаём ким бўлган?Шохистахон Ульжаева\n08.02.2018 | 663\nУ ҚАЧОН ВА ҚАЕРДА ЯШАБ ЎТГАН?\nУМАР ХАЙЁМ МАЙНИ СEВГАНМИ?\nНИМА УЧУН У ДОИМО МАЙ ҲАҚИДА ШEЪРЛАР ЁЗГАН?\nСИЗ УНИ ҚАНДАЙ ОДАМ ДEБ БИЛАСИЗ?\nМазкур саволларга ушбу мақола орқали жавоб беришга харакат қилинади\nУмар Хайём (тахаллуси; асл исм-шарифи Ғиёсиддин Абулфатҳ Умар ибн Иброҳим Хайём Нишопурий) (1048.18.5, Нишопур (ҳозирги Эрон ҳудуди) – 1131.4.12) — математик, астроном, файласуф, ҳаким ва мутафаккир шоир.\nНишопурда бошланғич маълумотни олгач, Балх, Бухоро ва Самарқандда таҳсил кўрган. Маликшоҳ ва Низомулмулк (1019—92) даъвати билан 1074 йилда Исфаҳонда расадхона қурдирган ва унга раҳбарлик қилган.\nЮлдузлар жадвали (зиж), 1079 йилда янги ислоҳ қилинган тақвим (календар) тузган. Бу тақвим Европада ундан 500 йил кейин жорий қилинган Григорий календаридан ҳам аниқроқ бўлган.\nУмар Хайём илмда ҳам, ижодда ҳам ўзини шайх урраис Абу Али ибн Синонинг ҳассос ва садоқатли шогирди ҳисоблаган. Ибн Сино асарларини тушунмаган кишилар уларни изоҳлаш ва шарҳлашни ундан сўраганлар. У устозининг бир қатор асарларини арабчадан форсчага таржима қилиб, шарҳлаб берган, унинг ғоя ва қарашларини давом эттирган ҳамда тарғиб қилган. “Рисолат ул-кавн ват-таклиф” (“Коинот ва унинг вазифалари ҳақида рисола”), “Рисола фил вужуд” (“Борлиқ ҳақида рисола”), “Рисола фи куллиёти вужуд” (“Борлиқнинг умумийлиги ҳақида рисола”) каби фалсафий асарларида Ибн Синонинг вориси ва издоши сифатида намоён бўлган.\n1077 йилда у юнон олими Евклид китобидаги бир неча геометрик шаклларни шарҳлаб ёзган “Рисола фи шарҳи мо ашкала мин мусодарат китоб ул – Иклидис” (“Евклид китоби муқаддималаридаги мушкулотлар шарҳи ҳақида рисола”) асарида бутун сонларнинг илдизини топиш йўлларини кўрсатиб берган. “Рисола фил бароҳийн ала масойил ал-жабр вал-муқобала” (“Алгебра ва муқобала (қаршилик назарияси) исботлари ҳақида рисола”), “Мушкулот ул-ҳисоб” (“Арифметика мушкулотлари”) асарларида у юнон олимларининг аниқ фанларга оид фикрларини араб тилида кенг шарҳлаш билан бирга, уларнинг қарашларини ривожлантирган, математик, физик тенгламаларнинг моделларини топган.\nХII аср форс насрининг нодир намунаси ҳисобланган “Наврўзнома” асарида Наврўзнинг келиб чиқиш тарихи, Шарқ халқларининг бу байрам билан боғлиқ анъана ва маросимлари кенг ёритилган, кўплаб ҳикоят ва ривоятлар келтирилган.\nУмар Хайёмга унинг рубоийлари жаҳоншумул шуҳрат келтирган. Уларда шоир дунё, одам ҳақида, ҳаёт мазмуни ҳақида фикр юритади. Рубоийларида у материянинг бир ҳолатдан иккинчи ҳолатга ўтиши, эскининг емирилиб, янгининг пайдо бўлишини (кулол, кўза, тупроқ ҳақидаги рубоийлар ва ҳ.к.) ифодалайди.\nУмуман, ишқ ва ҳаёт, инсон тафаккурининг қудрати, умрнинг маъноси, инсоний фазилат ва қусурлар, маърифат ва жаҳолат каби мавзулар шоир рубоийларининг асосини ташкил этади. Тез-тез учраб турадиган май образи эса илоҳий муҳаббат, ҳаёт лаззатларини улуғлаш воситасидир.\nФирдавсий маснавийни, Ҳофиз ғазални қанчалик такомилга етказган бўлсалар, Хайём ҳам рубоийни шунчалик юксак мавқега кўтарди. Хайём рубоийлари дунёнинг деярли барча асосий тилларига таржима қилинган. Бу рубоийлар ўзидан кейинги Шарқ адабиётига кучли таъсир кўрсатган.\nХIХ асрдан Ғарбда ҳам машҳур бўлган. Айнан у туфайли рубоий жаҳон сўз санъатининг машҳур жанрларидан бирига айланган. У ўзининг фалсафий жиҳатдан теран ва сермазмун рубоийлари билан Шарқ шеъриятида фалсафийликнинг чуқурлашувига катта ҳисса қўшган.\nАмерикада Умар Хайём асарлари асосида театрлаштирилган саҳна асари, Лондонда махсус хайёмхонлар саройи мавжуд. Уларда шоир рубоийлари ҳам аслида, ҳам таржимада бадиий сўз усталари, моҳир нотиқлар томонидан ўқилади. Шарқда бундай саҳна асари — “Ўз-ўзим билан суҳбат” Тожикистон халқ артисти Маҳмуджон Воҳидов томонидан яратилган. Ўзбекистон халқ артистлари Шерали Жўраев, Фаррух Зокировлар ҳам Хайём рубоийлари асосида қўшиқлар яратганлар.\nХайём рубоийларини ХХ аср бошларидан ўзбек тилига таржима қилишга киришилган. 1914 – йил “Шўро” журналининг бир неча сонларида шоирнинг рубоийлари илмий шарҳи билан насрий таржимада эълон қилинган. Фитрат “Форс шоири Умар Хайём” номли рисоласида (1929) унинг 35 та рубоийсини насрий таржимада келтирган. Кейинчалик Ф.Абдуллаев унинг 14 та рубоийсини шеърий таржима қилган.\nХайём рубоийлари таржимаси асосан Ш. Шомуҳамедов номи билан боғлиқ: шоир рубоийлари унинг таржимасида бир неча марта босилиб чиққан.\nСўнгги йилларда Умар Хайём рубоийларининг Ж.Камол, Э.Очиловлар томонидан арузда қилинган янги таржималари пайдо бўлди. 2001 – 2004-йилларда Наби Жалолиддин Умар Хайём ҳаётига бағишланган роман ёзди. Бу ажойиб роман Хайём руҳиятининг барча қирраларини тўла намоён этган.\nФейсбук ижтимоий тармоғидаги “ЎЗБEКИСТОН ТАРИХИ. ИСТОРИЯ УЗБEКИСТАНА. HISTORY OF UZBEKISTAN гуруҳидан олинди.\nМуаллиф: Тарих фанлари доктори Шохистахон Ульжаева


Тожикистонда барча радиостанцияларга Раҳмоннинг асарларини ўқиш топшириғи берилди\n11:00 / 20.11.2017\nТожикистоннинг телевидение ва радиоузатиш бўйича қўмитаси барча давлат ҳамда хусусий радиокомпанияларни мамлакат президенти Имомали Раҳмоннинг асарларини ўқишга мажбур қилиб қўйди.\nҲукуматнинг фикрича, бу ташаббус ҳар бир фуқарода ўзлигини англашга ёрдам беради ва ватанпарварлик туйғусини оширади.\n«Точикистон» давлат радиоси директори Фаррух Зиёевнинг айтишича, давлат раҳбарининг китобларини ўқишга театр артистлари ва махсус сухандонлар жалб этилади. Унинг сўзларига кўра, ҳозирнинг ўзида иккита китоб ёзиб бўлинган. «Бу қарорга қадар биз президентнинг иккита китобини ёздик ва уларни радиоэфирга узатдик», - дея айтиб ўтди у.\nТожикистонлик журналист Марат Мамадшоевнинг фикрича, бундай ўқишлар СССР даври меросини эслатади, улар инсонларни реалликдан узоқлаштиради. Унинг сўзларига кўра, эҳтимол, Собиқ иттифоқ вақтида бундай эфирлар ўз мевасини бергандир, сабаби одамларда муқобил вариантлар бўлмаган.


Россияда Гиммлер кундаликларининг шокка туширувчи бўлаклари топилди\nРоссия Мудофаа вазирлигининг Подольскдаги архивида рейхсфюрер Генрих Гиммлер кундаликларининг янги бўлаклари топилди. Унда юксак лавозимли нацистнинг кундалик ҳаётида содир бўлган ҳайратланарли воқеалар акс эттирилган. Бу ҳақида BBC хабар берди.\nМанбага кўра, Гиммлер кундалигида 10 нафар полякни қатл қилишдан олдин уни уқалашгани (массаж), шунингдек унга “Бухенвальддаги тамадди ёққани” ёзилган.\nБундан ташқари, нацист СС’чиларга итларни “одамларни бурдалаб ташлайдиган” қилиб машқ қилдиришни буюргани тўғрисида ёзган.\nТопилма Москвадаги Германия тарих институти томонидан ўрганилмоқда. Кундаликлар 1938, 1943 ва 1944 йилларга тааллуқли. Гиммлер кундалиги янги бўлакларининг чоп этилиши билан Германиянинг Bild нашри шуғулланади.\nБундан аввал тарихчилар Гиммлернинг 1941, 1942 ва 1945 йиллардаги кундаликларини ўрганиб чиқишган.\nархив кундалик Генрих Гиммлер\nЁсир Арофатнинг махфий кундаликлари эълон қилинади\nРио-2016 кундалиги, 19 август. Куннинг барча медаллари


Инглизлар сукукни муомалага киритмоқчи\n18 май 2021, Тошкент вақти: 02:44\nБуюк Британияда исломий қимматбаҳо қоғозларни муомалага киритиш масаласи муҳокама қилинмоқда. Агар бу амалга ошса, британиялик мусулмонлар учун кўплаб қулайликлр юзга келади.\nМусулмонлар учун судхўрлик, яъни фоиз эвазига қарз бериш тақиқланган.\nҲозирга қадар Буюк Британия ҳукумати чиқарган қимматбаҳо қоғозларга исломий шариат қонунлари тааллуқли эмасди. Бироқ шу ҳафтада Буюк Британия Молия вазирлигининг “сукук”, деб аталувчи исломий қимматбаҳо қоғозларни муомалага чиқариши борасида қарор қабул қилиниши кутилмоқда.\nСукукнинг одатдаги қимматбаҳо қоғозлардан фарқи шундаки, у қарзга, бинолар ёки ижарага олинган ерлар каби мавжуд мулкка асосланган. Инвесторлар эса ушбу мулклар орқали кўрилган даромадга шерик бўлади.\nАгар бу режа тасдиқланса, Буюк Британия сукук – исломий қимматбаҳо қоғозни муомалага чиқарган мусулмон бўлмаган илк давлат бўлади. Буюк Британия ҳукуматининг иқтисод масалалари бўйича собиқ котиби Эд Булз ўтган йил апрелидан эълон қилган исломий қимматбаҳо қоғозларни муомалага киритиш сезиларли кўпайганини таъкидлади.\nЭд Булз ва унинг ўрнини эгаллаган Китти Усшер фикрича, бу режа Британия учун жуда фойдали бўлади. Биринчидан, британиялик мусулмонлар исломий молия хизматидан кўпроқ фойдаланиш имконига эга бўлади. Иккинчидан, Лондоннинг дунёдаги етакчи Исломий молия маркази, деган мақоми мустаҳкамланади.\nМутахассис Дэвид Барзилай ҳукумат томонидан сукукнинг муомалага чиқарилиши Лондоннинг дунё бўйича нуфузи ошишига ҳисса қўшишини таъкидлади.\n“Исломий молия тизими ривожланиши ва у Британия молия тизими доирасида фаолият юритишига ёрдам бериши учун ҳукумат сўнгги олти йил давомида саъй-ҳаракатлар қилди. Бу Лондон шаҳрининг дунё бўйича Исломий молия маркази сифатида нуфузини ошириш йўлида олдинга ташланган навбатдаги қадамдир ”, – деди Дэвид Барзилай.\nБуюк Британия ҳукуматига қарашли бинолар хусусий компаниялар ва тадбиркорлар қўлига ўтиб кетиши мумкинлиги боис бу масала Британияда баҳсларга сабаб бўлмоқда.\nМухолифатчи депутат Эдвард Лей сукук ҳақидаги режа каттароқ муаммолар келтириб чиқариши мумкинлиги ҳақида ташвиш билдирди. Агар бу режа тасдиқланса, Британия ҳукумати сукук, деб аталган Исломий қимматбаҳо қоғозларни жорий йил охирида муомалага киритиши кутилмоқда.


Эрон ҳукумати футбол матчини бошқа кунга кўчиришга изн бермади Эрон хавфсизлик кенгаши Эрон ва Жанубий Корея футбол жамоалари ўртасидаги 11 октябрь кунига белгиланган ўйин шиаларнинг Ашура мотам кунига тўғри келганига қарамай уни бошқа кунга кўчирилишига рухсат бермади.\nСидней Жаксон - ўзбек бокси асосчиси Рио-де-Жанейрода бўлиб ўтган Олимпия ўйинларида бокс бўйича Ўзбекистон терма жамоаси энг кўп медал олди. Учта “олтин”, иккита “кумуш”ва иккита “бронза”ни олган ўзбек йигитлари Куба, Франция, Қозоғистон ва Россия каби “бокс мамлакатлари”идан анча илгарилаб кетди.\n"Краснодар" Одил Аҳмедовнинг ёши ўзгартирилганини рад этди Россия Допингга қарши агентлигининг “Матч ТВ” телеканалида эълон қилинган ҳужжатларида таниқли футболчи Одил Аҳмедовнинг допинг намунасида тақиқланган препарат топилгани тўғрисидаги маълумотлар ҳақиқатдан йироқ. Одил Аҳмедов тўп сураётган “Краснодар” футбол клубининг Озодликка берган расмий жавобида футболчининг туғилган йили ҳам нотўғри кўрсатилгани тасдиқлаб берилди.\n“Касал” ўзбек футболини “ëшартириш” билан даволаш мумкинми?\nЎзбекистонлик футболчи Илëс Зейтуллаевнинг расмий ҳужжатларда ҳақиқий ëши кичрайтириб ëзилгани тан олиши атрофидаги жанжал ўзбек футболидаги коррупция илдизларига яна бир бор назар ташлаш имконини берди. Озодликнинг "Қурултой" дастурида ана шу мавзу муҳокама қилинди.\nПрезидент Атамбаев Баҳодир Қўчқоровга медаль берди\nХалқаро тоифадаги ўшлик футбол ҳаками Баҳодир Қўчқоров Қирғизистон президенти Алмазбек Атамбаев қарори билан мамлакат футбол ривожига қўшган ҳиссаси учун “Данк” медали билан тақдирланди.\nТақдирлаш маросими куни – кеча Бишкекдаги президентнинг Ала-арча қароргоҳида бўлиб ўтди.\nҚирғизистонлик ФИФА ҳаками Баҳодир Қўчқоров ўзбекистонлик Равшан Эрматов бригадасида икки марта жаҳон чемпионатида иштирок этган эди.


ИнтерФУТБОЛ :: Эктор МОРЕНО: «СЎНГГИ СЎЗИМНИ ҚАТАРДА АЙТАМАН»\nАйни пайт Қатар чемпионатида маҳаллий «Ал-Гарафа» клуби шарафини ҳимоя қилаётган мексикалик Эктор Морено миллий жамоа либосида 100 мартадан кўп майдонга тушган таниқли ҳимоялардан биридир. У ёрқин фаолиятини 2005 йили U-17 тоифасидаги жаҳон чемпионида олтин медаль ютган Мексика ўсмирлар термасида бошлаганди. Эктор охирги 10 йил давомида «ацтеклар» бош жамоасида мунтазам тўп суриб, ЖЧда 3 марта ва КОНКАКАФ кубогида 2та иштирок этди. Футболчининг совринлари орасидан КОНКАКАФ чемпиони унвони (2та) бор. Қисқаси, фаолиятини якунлаш арафасида турган фахрий ҳимоячи ушбу рекорд натижаси билан фахрланса, арзийди. Бироқ Морено халқаро фаолиятини ҳали якунламоқчи эмас. У ФИФА расмий сайтига берган интервьюсида ўзига қадрли бўлиб қолган Қатар заминидаги мундиалда Мексика термасида муҳим роль ижро этишни кўзлаётганини яширгани йўқ.\n- Эктор, Европада узоқ давом этган самарали фаолиятдан кейин Қатар сафарига бел боғлашингизга нима туртки берди - пулми ёки...?\n- Нафақат футболчилик фаолиятим, балки ҳаётим учун ҳам муҳим саналган бу қадамни бир қатор омилларга асосан ташладим. Асосий сабаб - «Ал-Гарафа»нинг муносиб чорлови. Клуб ўз олдига совринлар учун курашиш баробарида ёш авлодни муносиб тарбиялаш вазифасини қўйган. Ҳозир қатарликларга халқаро ва Европа майдонларида тўплаган тажрибам билан имкон доирасида ёрдам беряпман. Қолаверса, жамоада тажрибали ҳимоячига эҳтиёж сезишганди.\n- Осиёга йўл олишингиздан аввал Қатар ва маҳаллий Юлдузлар Лигасига умумий муносабатингиз қандай эди?\n- Таклиф олгач, Қатарда ўйнаган бир қатор танишларим билан боғландим, уларнинг фикр-мулоҳазаларига қизиқдим. Аксарият дўстларим мамлакат чемпионатидаги рақобат, лиганинг савияси ва тараққиёти хусусида ижобий фикр билдиришди. Қолаверса, 2019 йили Қатар миллий жамоаси Осиё чемпионатида ғолиб чиққанди. Умуман, Европада афсона даражасига кўтарилган бир қатор машҳур футболчилар ҳам Қатардан олам-олам таассуротлар билан қайтишганини айтишди. Шу тариқа таклифнинг ўзим ва оиламга тегишли жиҳатларини ҳам кўриб чиққач, розилик билдирдим.\n- Қатардаги дастлабки таассуротларингиз қандай бўлди? Мамлакатнинг бўлажак мундиалга қаратилган тайёргарлик ишларига баҳо Бера оласизми?\n- Митти мамлакатда иш ҳамон қизғин. Барча шаҳарлар 2 йилдан кейин ўтказиладиган турнирни муносиб ташкиллаштириш юмушлари билан банд. Ҳозирнинг ўзида ҳаммаси шайдек туюлади. Мундиал чоғи бу ерга ташриф буюрадиган мухлислар ҳайратланарли таассуротлар билан қайтишларига аминман. Ҳаттоки, бир кунда 2та учрашувни бевосита стадионда томоша қилиш имконияти бўлади. Бу жуда ажойиб.\n- ЖЧ учун барпо этилган стадионларнинг айримларида майдонга тушдингиз. Хўш, улар ёқдими, умуман, бўлажак мундиални қандай тасаввур қиляпсиз?\n- Ҳа, янги ареналарда ўйнаш бахтига мушарраф бўлдим. Яна 3та стадион тайёр - тез орада очилиш маросими ўтказилади. Стадионларнинг ташқи кўриниши кўзни қамаштирадиган даражада чиройли - худди одамларни ўз бағрига чорлаётгандек. Ички қулайликларни таърифлашга эса тил ожиз. Назаримда, майдон муҳити бизга ўзгача қулайлик яратиб, бор куч билан ўйнаш имконини бераётгандек. Ўйин учун энг мақбул ҳарорат таъминлаётганини ҳам бемалол таъкидлашим мумкин. Биз мавсумни ёзда якунладик, янгисини 3 ой аввал бошладик. Муҳими, совутиш тизими аъло даражада. ЖЧ бўлиб ўтадиган ноябрь-декабрь ойларида барча мухлислар ажойиб об-ҳаводан баҳра оладилар. Уларни ҳеч иккиланмай, Қатар сафарига тадорик кўришга даъват этаман.\n- Терма жамоадаги дўстларингиз ва Мексика футболи расмийлари сизга Қатар хусусида мурожаат қилишяптими?\n- Албатта. Улар мамлакатдаги кундалик ҳаёт ва бошқа кўплаб масалалар юзасидан саволлар беришади. Буларга жавобан «Инстаграм» орқали бир нечта фотосурат жўнатдим, қолаверса, ўтган ҳафта жамоа йиғинига борганимда, ҳаммаси ҳақида бафуржа суҳбатлашдик. Қолаверса, аввалроқ бу ерга Мексика футбол федерацияси вакиллари келиб, объектлар билан танишдилар ва ажойиб таассуротлар олдилар.\n- Энди Қатарда истиқомат қилиб, мамлакат майдонларида ўйнаганча фаолиятингиздаги 4-мундиалда иштирок этишни мўлжаллаяпсиз, шундайми?\n- Ҳа, албатта. Айни пайт бутун эътиборим футболга қаратилган. Мақсадим - терма жамоа таркибидан жой олиш. Бизда ёш футболчилардан ажойиб таркиб шаклланганини биламан, лекин ўз имкониятимга ҳам ишонаман, ҳали жамоага манфаат келтира оламан. Олдимизда турган 2 йил давомида ишончли тўп суриб, таркибдаги ўрнимни сақлаб қолиш учун бор кучимни сарфлайман. Ҳозир асосий эътиборни саралаш босқичи ўйинлари ва йўлланма ютишга қаратганман.\n- ЖЧ-2022 саралаш босқичи КОНКАКАФ ҳудудида бошқача формат асосида олиб борилади. Бунга муносабатингиз қандай?\n- Мексика термаси ҳамиша Шимолий ва Марказий Америка конфедерациясининг энг кучли жамоаси бўлиб келган. Аммо ҳар саралаш босқичи ва бошқа турнирларда рақибларимиз ҳам ривожланиш жараёнида эканликларини кўриб турибмиз. Навбатдаги саралаш беллашувлари ҳеч қайси жамоага осон кечмаслиги тайин. Лекин буни ижобий жиҳат сифатида қабул қиламиз. Чунки рақобат янада кучлироқ ғайрат-шижоат билан ишлашни тақозо этади. Авваллари асосий кураш Мексика ва АқШ термалари ўртасида кечарди. Бироқ охирги ЖЧ саралашида азалий рақибимиз саралаш чиғириғидан ўтолмади. Бу бошқа терма жамоаларнинг шиддатли тараққиётидан далолат беради. Масалан, Коста-Рика ва Гондурас, шунингдек, охирги босқичгача етиб келган Панама термаларини алоҳида таъкидлашим мумкин. Россия мундиали мавзусига қайтсак, биз амалдаги жаҳон чемпиони - Германия термасини ишончли тарзда таслим этдик. Ундан аввалги 3та жаҳон чемпионатида бу жамоадан енгилган эдик.\n- Ана шу тарихий ғалаба хусусида батафсил тўхталсангиз, майдондаги муҳит ва зафарни нишонлаш лаҳзалари...\n- Тушунарлики, ғалаба барча футболчиларимизга такрорланмас қувонч бағишлади, терма жамоамиз ўз тарихидаги энг чиройли ўйинни кўрсатди. Албатта, юксак унвонни ҳимоя қилиш учун келган рақибга қарши курашиш осон эмаслигини яхши билардик. Лекин ўша оқшом ўзгача ғайрат ва чаққонлик билан тўп сурдик. Айниқса, гол урганимиздан кейин иштиёқимиз янада кучлироқ жўш урди. Мексикалик мухлислар ҳам жўшқин қўшиқлари ва ҳайқириқлари билан стадионда эканликларини эслатиб туришди. Бу албатта, қўшимча куч- қувват, илҳом бағишлади. Асосийси, ғалабага маҳлиё бўлиб қолмадик, ўша оқшом Жанубий Корея термасига қарши кечадиган навбатдаги учрашув ва кейинги босқичга чиқиш масаласини муҳокама қилганимиз ҳамон ёдимда.\n- Жамоангиз гуруҳдан 2-ўрин билан (тўплар нисбатига кўра, Швеция термасидан кейин) «плей-офф» босқичига йўл олди ва Бразилия термаси билан куч синашди. Бироқ ўйинни бой бериб, яна нимчорак финалда мусобақа билан хайрлашди. Бир қарашда шу босқич Мексика термаси учун омадсиз нуқтага айланиб қолгандек...\n- Бу чиндан ҳам афсусланарли ҳолат. Нима учун шундай? Билмадим. 2014 йили Нидерландия термасига имкониятни бой берганимизни ҳали унутганим йўқ. Сўнгги дақиқагача рақиб билан тенгма-тенг ўйнагандик, аммо пенальтилар туфайли мағлубиятни тан олдик. Ана шу аламли мағлубият ҳам биз учун ибратли сабоқ вазифасини ўтайди ва Қатарда яхшироқ ўйнашга даъват этади. Саралаш босқичидан муваффақиятли ўтиш ва йўлланмага эга чиқиш учун пухта ҳозирлик кўриш борасида изланишда бардавоммиз. Ихтиёримизда улкан тажриба соҳиблари ва ноёб иқтидорлар етарли. Қисқаси, Қатар-2022 турнири Мексика футболи учун тарихий мақом касб этишини истаймиз.\n- Шу кунга қадар Мексика терма жамоаларининг бир қатор мусобақаларда соврин ютишига муносиб улуш қўшдингиз. Жумладан, U-17 тоифасидаги ўсмирлар термаси билан жаҳон чемпиони унвонини қўлга киритдингиз. Шунингдек, миллий жамоа сафида 2 марта (2011 ва 2019 йиллар) ШимолийҒМарказий Америка чемпионати олтин медалига эришдингиз. Ватан шарафини улуғлаш ҳисси қандай бўлади?\n- Очиғини айтганда, бу дунёдаги энг буюк туйғу. Биламизки, бутун Мексика футбол билан нафас олади. Энди унга соврин совға қилган футболчини тасаввур қилинг: ундан бахтлироқ инсон топилмаса керак! Бу жуда ажойиб. 2005 йили Бразилия термасига қарши кечган учрашув худди кечагидек эсимда. Ахир бразилияликларни йирик 3:0 ҳисобида енгиб, жаҳон шоҳсупасига кўтарилган эдик. Умуман, ўша оқшом майдонда юз берган барча воқеалар қалбимда ўчмас из қолдирган. Боз устига, фаолиятимнинг илк босқичи эди. Хуллас, айнан ўша турнир бутун ҳаётимни ижобий томонга буриб юборди. КОНКАКАФ «Олтин кубоги»га келсак, Мексика термаси бу мусобақанинг доимий ва одатий фаворитларидан биридир. Мамлакатим бош жамоаси таркибида нуфузли совринни 2 марта бош узра баланд кўтарганим билан чексиз фахрланаман. 2015 йили жароҳат туфайли мусобақада иштирок этолмагандим. Энди барча умидим навбатдаги турнирдан, албатта.\n14:14 Бензема ЧЛ “гвардиячилар”и топ-10га кирди (0)


Мунажжимлар башорати: 9 сентябрь куни юлдузлар Сизга нималарни ваъда қилмоқда? - Zamin.uz\n00:30 / 09.09.2018\nЮлдузлар барча эзгу ниятларингизга мустақил тарзда эришишингизни маслаҳат беришади. Ҳеч кимдан, ҳатто, яқин дўстлардан ҳам, қариндош-уруғдан ҳам ёрдам кутманг. Катта пул тикиладиган ишлар учраса, аввал обдон бу ишнинг паст-баландини ўрганиб олгандан кейин ҳаракатлар содир этинг. Яқин инсонларга алоҳида эътиборли бўлинг. Улар сизни жуда яхши кўришади. Кечқурун оила даврасида вақт ўтказинг.\n9 сентябр куни кайфиятингиз агрессив кўринишда бўлиши кутилади. Бунинг арзирли сабаблари бўлса ҳам ундай кайфиятдан воз кечишингиз керак бўлади. У сизни боши берк кўчага олиб кириб қўйиши мумкин. Молиявий муаммолар сиз кутганингиздан ҳам осонроқ ижобий ҳал бўлиши кутилмоқда. Куннинг иккинчи ярмида сизга қўшимча даромад келтирувчи иш таклиф этишлари мумкин. Рад этманг. Пулнинг ортиқчаси бўлмайди. Саломатликка ҳам эҳтиёткорона муносабатда бўлинг.\nХизмат юзасидан, шахсий иш билан у қадар узоқ бўлмаган манзилларга сафар қилишингиз мумкин. Лекин вақтни жуда тежашингизга тўғри келади. Акс ҳолда асосий юмушларни адо этишга улгурмаслигингиз мумкин. Кун давомида организмни жисмоний зўриқтиришдан сақланинг. Овқатланиш режимига амал қилинг. Муҳаббатда фавқулодда ёқимли хабарлар эшитасиз. Хурсандчиликдан ёрилиб кетмаслик учун ўзингизни хотиржам тутишга ҳаракат қилинг.\n9 сентябрда асосан иллиюзия қуршовида вақт ўтказишингизга тўғри келади. Аммо реалликдан сира чекинмайсиз. Профессионал касбингиз билан боғлиқ ишларингиз тобида бўлиши кутилмоқда. Шундай экан, ўзингизни уринтириб, ўтдан чўғга сакрайверишингизга сира ҳожат йўқ. Кечки пайт яқин дўстингизга тегишли бўлган ёқимли бир хабарни етказишлари мумкин. Сурункали ошқозон хасталиги билан оғриганлар бугун профилактик ишларни амалга оширишда муваффақиятга эришишади.\nЮлдузлар кунингиз унумли ва хайрли кечишини башорат қилишган. Майда-чуйда юмушларни деб беҳуда вақт ўтказманг. Энг муҳим лойиҳаларни ҳаётга тадбиқ этишга киришинг. Бу сизга моддий манфаат ҳадя этади. Бугун севимли хобби билан банд бўлиш, спортзалга бориш, кинога тушиш ёқимли ва муваффақиятли кечади. Руҳан енгил тортасиз. Вақтингиз чоғ бўлади. Тушларингиз тотли кечади.\n9 сентябр куни ўзингизга ёқмайдиган, нияти бузук одамлар билан мулоқот қилишингизга тўғри келади. Бундай лаҳзаларда хотиржамлик билан муносабат юритинг. Моддий аҳволингиз бугун ҳавас қиладиган даражада бўлмаслиги мумкин. Шу сабабли бировларга қарз берманг. Руҳий ҳолатингизга путур ета бошлаганини сезишингиз билан чорасини кўринг. Депрессияга тушиб қолишдан сақланинг. Сурункали хасталикка чалинганлар ўзларини жуда эҳтиёт қилишлалри тавсия этилади.\nКунингиз бирдай яхши кечмаслиги мумкин. Йўл-йўлакай ёқимсиз ва кўнгилсиз вазиятларга тушиб қолишингиз эҳтимоли бор. Ишхонангизда ҳамкасблар билан муносабатлар жуда меъёрида кечади. Молиявий масалада ҳам омадингиз чопади. Лекин барибир пулнинг кам туюлавериши ёмон-да. Жуда бўлмаса, қўшимча даромад келтирувчи иш топсангиз ҳам фойдадан холи бўлмасди.\n9 сентябр куни ишда тезроқ омадга эришишни истасангиз, яқин дўстларни ёки ўзингизга ёққан ҳамкасбларни шерик қилиб олинг. Аммо етакчиликни ўз бўйнингизга олинг. Тадбиркор бўлсангиз, ишни жанговар ташкил этган ҳолда рақобат майдонида мардона курашишга ҳаракат қилинг. Муҳаббатда жуфтингиз ёки бўлғуси жуфтингиз билан жанжаллашиб қолишдан сақланинг. Шундагина муҳим масалаларни ижобий ҳал эта оласиз. Саломатликка алоҳида эътиборли бўлинг.\nҚариндошлар ва фарзандлар сизга бугун кўпгина ноқулайликларни келтириб чиқариши мумкин. Бардамликда улар билан мулоқот қилинг. Оилада кимгадир ўқиши, кимгадир даволаниши учун пул керак бўлиши мумкин. Бунга ҳам сиз балогардонсиз. Шуни унутманг. Бугун жисмоний машқлар бажариш, олис сафар ва иммунитетни кўтаришга оид амаллар хайрли, муваффақиятли кечади. Кечқурун ёқимли хабар эшитишингиз кутилади.\n9 сентябр куни катта режалар тузасиз. Лекин бу режаларни амалга ошириш масаласи кўндаланг туради. Ҳар қандай вазиятда ҳам боши берк кўчада қолиб кетмасликка ҳаракат қилинг. Депрессия хавф солиши мумкин. Бу ҳолатни айланиб ўтишга урининг. Рўзғор юмушлари доирасида жуфтингиз ёки яқинлардан бири билан жанжаллашиб қолишингиз эҳтимоли бор. Хотиржам бўлинг. Акс ҳолда катта пул ҳам бу жанжални тўхтата олмаслиги мумкин.\nБугун баъзи бир танишлар, яқинларингиз, дўстларингиз учун психология дарсини ўтишингизга тўғри келади шекилли. Уларнинг руҳияти азият чеккан бўлиши мумкин. Куннинг иккинчи ярмида фавқулодда қўлингизга келиб тушадиган даромад кайфиятингизни ҳам, вазиятни ҳам буткул ўзгартириб юбориши кутилади. Энди сиз олисга саёҳат қилишингиз, нимани хоҳласангиз, ўшани харид қилишингиз мумкин бўлади. Ўзингизни эҳтиёт қилинг.\n9 сентябрда азартли ўйинлардан нари бўлинг. Ҳар бир ҳаракатингизни хотиржамлик билан содир этинг. Шунда обрў ҳам, соғлиғингиз ҳам зиён кўрмайди. Кун давомида қариндошлар билан бирга мерос ёки хусусий мулк масаласини ҳал қилишингизга тўғри келади. Агар танаффусларга руҳан тайёр бўлсангиз, ҳозирча пул ҳақида ўйламай туринг. Кун келади, қўлингизга пулларнинг ўзи келиб тушади.\n13-02-2018, 19:21, Ҳаёт тарзи


Экологик ҳаракат етакчиси Қамбарота ГЭСига қарши\nЎзбекистон Олий мажлис Қонунчилик палатаси раиси ўринбосари, Экологик ҳаракат марказий кенгаши раиси Борий Алихонов Қирғизистон ҳукуматини Қамбарота ГЭСини қуриш лойиҳасидан воз кечишгша чақирди.\nУнинг айтишича, бир неча йил давомида ўтказилган кузатув ва таҳлилларга кўра, Қамбарота электростанцияси учун қурилаётган дамбалар 9-10 баллик зилзилалар рўй бериши эҳтимоли бўлган ҳудудга тўғри келмоқда.\nСА-News агентлиги Алихоновнинг “19,5 миллирад куб метр ҳажмидаги сувни сиғдира оладиган обмори бўлган Тўқтўғул ГЭСи катта таҳдид солувчи объект ҳисобланади”, деган сўзларидан иқтибос келтирди.\nБундай иншоотлар халқаро нормаларга кўра, сув ҳавфзасидан фодйланувчи қўшни мамлакатларни аввалдан огоҳлантирган ҳолда қурилиши лозим, дея қўшимча қилди Ўзбекистон Экологик ҳаракати етакчиси Алихонов.\nҚўшни мамлакатлар томонидан қурилаётган гидроиншоотлар Тошкент билан Душанбе ўртасидаги кескинликнинг ҳам асосий сабабчисидир. Ўзбекистон ҳукумати Тожикистон амалга ошираётган Роғун ГЭСи лойиҳасига кескин қаршилик кўрсатиб келмоқда.


Жазирамада аёлларни “жазо”лаганлар жазога тортилиши шарт! | Ўзбекистон Халқ демократик партияси\nЖазирамада аёлларни “жазо”лаганлар жазога тортилиши шарт!\n2021-07-28 11:07:57 682\nЙиллар давомида Ўзбекистон учун шармандали тамға бўлиб келган мажбурий меҳнат кечаги кунга айланди. Охирги вақтларда бу гапни кўп такрорладик шекилли, яна муаммолар чиқа бошлади.\nЖойларда ҳалиям феодалча фикрлайдиган, қонунларни бир четга суриб қўйиб, раҳбариятга яхши кўриниш илинжида бу натижа ва эътирофларни йўққа чиқаришга сабаб бўладиган “ташаббус”ларни амалга ошираётган мутасаддилар ҳам йўқ эмас. Бунга яқинда Тошкент вилояти ҳудудидан ўтган А-373 автомобиль йўлининг атрофини тозалаш учун аёллар мажбурланганини мисол сифатида келтириш мумкин.\nАчинарлиси, “тозалаш тадбири”да иштирок этган аёллар юртимиз тарихидаги энг иссиқ об-ҳаво кузатилаётган шароитда жазирамада меҳнат қилишга мажбур бўлган. Ваҳоланки, тиббиёт ходимлари бундай кунларда кўчада юриш инсон ҳаёти учун ёмон оқибатларга олиб келишини, шу сабабдан зарурат бўлмаса, ташқарига чиқмасликни аҳолидан бот-бот сўрамоқда.\nХалқ демократик партияси бундай ҳолатларни, айниқса, хотин-қизларга нисбатан содир этилаётган қонунбузарликларни кескин қоралайди. Партия А-373 автомобиль йўли бўйлаб хотин-қизларни мажбурий меҳнатга жалб этилиши ҳолатига ҳуқуқни муҳофаза қилувчи идоралар баҳо беришини ва айбдорларга нисбатан чора кўрилишини талаб қилади.\nПартиямиз депутатлари бу вазиятни ўз назоратига олади.


“Умид”чиларда умид уйғоняптими?\nЖараён 18 February 2018 17:06 532\nМаълумки, бундан роппа роса йигирма бир йил аввал – 18 феврал куни Биринчи Президентимиз таклифи ва ташаббуси билан “Умид” жамғармаси таъсис этилган эди. Мазкур жамғарманинг асосий мақсади ёшлар орасидан истеъдодли, билимга чанқоқ, тиришқоқ ёшларни танлаб олиб, уларни хорижий мамлакатлардаги нуфузли ўқув юртларида таълим олиши учун имконият яратиш бўлган. Бу саъй-ҳаракатлар натижаси ўлароқ, 1990 йиллар охири — 2000 йиллар бошида 800 дан ортиқ йигит ва қизлар АҚШ, Буюк Британия, Италия, Франция, Германия ва Япония университетларида таҳсил олишган. Аммо ҳозирда уларнинг аксарияти қаерда?..\nҚуйида “Умид” йўлланмаси билан Буюк Британияда ўқиган, 2004 йилдан бери эса АҚШда яшаб келаётган иқтисодий таҳлилчи, андижонлик Аробиддин Тўрахановнинг айрим мулоҳазаларини ўқишингиз мумкин. “Fortune 500” га кирувчи турли компанияларда ишлаб, 10 миллиард АҚШ долларлик инвестицион портфелни бошқарган, айни пайтда сармоя компаниясида акция ва облигациялар бўйича таҳлилчи бўлиб ишлаётган ўзбек ўғлони Аробиддин мамлакатимизда кечаётган кенг кўламли ўзгаришларга муносабат билдирди. Унинг бу борадаги фикрларини “Америка овози”нинг фейсбук ижтимоий тармоғидаги саҳифаси эълон қилди.\nЎзбекистонда бўлаётган ўзгаришларни кузатар эканман, 1998-2001 йиллари "Умид" жамғармаси орқали Англияда ўқиган талабалик пайтларим, айниқса “Макроиқтисодиёт” ва “Монетар сиёсати” фанлари эсимга тушади. Ўша пайтда АҚШнинг, ваҳоланки, 21 асрнинг буюк иқтисодчиси, Нобель мукофоти совриндори Милтон Фридманнинг "... the tectonic shift that was quaking old notions of the federal government as the great fixer and tweaker of America's economy", яъни "... тизимли ўзгариш АҚШ федерал ҳукуматининг иқтисодиётни тузатувчи ва чимчилаб турувчи… каби қарашдан қайтараяпти" деган улуғ бир гапини Президент Шавкат Мирзиёев фикрларида ва ҳаракатида кўрдим.\nАҚШда ҳам 1960-80 йиллари консерватив қарашга эга бўлганлар бозор иқтисодиётини эркинлаштиришга қарши чиқишган. Иқтисодиётни либераллаштиришга авваламбор монополист ва уларга яқин бўлганлар, яъни консерватив қарашга эга бўлганлар қарши бўлишади. Либерал сиёсатчилар эса очиқ иқтисодиёт тарафдоридир. Эркин савдо эса одамлар ўртасида тўсиқсиз товар алмашуви (пул ҳам товар) ҳисобланади. Либерaлизация АҚШ иқтисодиётини дунёнинг энг кучли иқтисодиётига айланишига олиб келади. Шуниси қизиқарлики, АҚШда ўртача иш маоши баланд ($58,000/йилига) бўлиши билан биргаликда, кўп истеъмол товарлар (электроника, юқори сифатли кийим-кечаклар, автомобиль, ва ҳоказо) нархлари керак бўлса Ўзбекистондаги нархлардан арзонроқ.\nПрезидент Шавкат Мирзиёев томонидан олиб борилаётган сиёсат ҳам айнан Ўзбекистон иқтисодиётини либераллаштиришга қаратилган. Ана шундай, яъни эркин иқтисодиёт (ва рақобат) орқали товарлар сифати яхшиланади, нархлар арзонлашади ва халқнинг турмуш даражаси ўсади.\nРивожланган давлатлар тажрибасидан келиб чиқиб шуни хулоса қилиш мумкинки, агар мақсад иқтисодиётни ривожлантириш бўлса, унда давлатни иқтисодиёт олдида битта вазифаси бўлиш керак: у ҳам бўлса икки қўлини иқтисодиёт томоғидан олиш. Қолганини эркин иқтисодиёт ўзи жой-жойига қўйиб олади. Энг асосийси, нима қилиш эмас, балки нима қилмаслик керак деган саволга жавоб бериш керак. Эркин бозор иқтисодиёти "ихтиёрий ҳамкорлик" принципига асосланади. Давлат томонидан бошқариладиган иқтисодиётда ким, нима, қачон ва қанча истеъмол қилишлиги режалаштирилади ва бундай тизим нимага олиб келишини (инқирозга) собиқ совет сиёсати кўрсатди.\n2004-2010 йиллари АҚШнинг энг нуфузли "Fortune 500" компанияларидан бирида ишлаётган вақтимда, Ўзбекистон давлат идораларидаги раҳбарлардан бир-иккитаси менга телефон қилиб, ишлаётган компаниямни филиалини Ўзбекистонда очишни таклиф қилиб, ўз томонидан давлат гарантияси берилишини таклиф қилишган эди. Ушбу таклиф билан мен компаниямиз раисига чиқиб, юзма-юз гаплашдим. Стив исмли компания раҳбари Ўзбекистон тўғрисида ўрганиб чиқиб, менга қуйидаги гапни айтди: Биласизми, албатта, мен бундай таклифдан хурсандман. Лекин сармоя олиб кирувчига давлат кафолати эмас, балки очиқ иқтисодиёт керак. Конвертация очилиши, сиёсат ва иқтисодиётни эркинлаштирилиши, молк-мулк кафолати таъминланиши аста-секин бизнинг компания кабилар ҳам Ўзбекистон иқтисодиётига қизиқиш yйғотади, деб ўйлайман.\nКўп Мустақил Давлатлар Ҳамдўстлиги (собиқ CCCP) мамлакатлари иқтисодиётлари асосан хомашё ресурсларини сотишга асосланган. Бизнес тизими эса давлат сиёсатидан келиб чиққан ҳолда оборилади; мисол учун Россияда. Лекин дунёнинг энг ривожланган иқтисодиётлари, энг юқори турмуш сифатига эга бўлган Япония, Сингапур, Гонконг, Швейцария каби мамлакатларда умуман на нефт, на олтин, на бошқа табиий бойликлари бор, лекин турмуш даражаси АҚШникидан баланд.\nНега деб ўйласиз? Жавоб оддий: 1. Ривожланган давлатларда давлат сиёсат режасини бизнес ҳолатидан келиб чиққан ҳолда тузади. Сабаб бизнес ҳам давлатни, ҳам халқни боқади. 2. Давлатлар сармояни ўз халқининг илмини оширишга сарф қилган ва инновацион ғояларга асосланган иқтисодиётни қуришга ихтисослашган. Бир пайтлар Сингапур ҳам оғир аҳволда бўлган. Лекин халқини турмуш даражасини кўтариш учун қўл урган Сингапур давлат раҳбари, пул топиб, аҳолисини энг иқтидорли фарзандларини ривожланган давлатларга ўқишга юборади. Ўқишни тугатиб, тажриба олиб келган ёш cингапурлик мутахассислар ўз мамлакати иқтисодиётини кўтаришади. Бугунги кунда бу мамлакат иқтисодиёти ва давлат сиёсати муваффақият модели сифатида ўрганилади.\nЮқоридаги тажрибани бизнинг биринчи Президентимиз Ислом Каримов ва иккинчи Президентимиз Мирзиёев ишларида кузатишимиз мумкин. Ўзбекистон иқтисодиёти қийин аҳволда бўлишига қарамай, Биринчи Президентимиз пул топиб 800 дан ортиқ ёшларимизни дунёнинг энг ривожланган давлатларига ўқишга “умид” билан юборади. Президент Мирзиёевнинг мактабгача бўлган таълим вазирлигини ташкил қилиши – революцион ғоя. 2018 йилни “Фаол тадбиркорлик, инновацион ғоя ва технологияларни амалга ошириш йили” деб номлаши эса ана шу юқоридаги ривожланган мамлакатлар қатори илғор технологияларга асосланган иқтисодиётни қуришга қуйилган қадам – мустаҳкам пойдевордир.\nФақат хомашёни сотишга асосланган иқтисодиётнинг келажаги йўқ. Мисол учун кўп ривожланган давлатлар ва Хитой 2040 йилларгача анъанавий ёқилғидан фойдаланадиган автомобилларни ишлаб чиқариш ва сотишни тўхтатиш планида. Бу фақат автомобилсозлик индустриясида бўлаётган янгилик. Менимча, Ўзбекистон шундай моделни, йўлни танлаши керакки, энг камида 25 йилдан кейинги иқтисодиёт кўринишини инобатга олиб ҳаракат қилиш керак. Ўзбекистонда шундай имконият борки, ривожланиш босқичининг бир нечта поғонасидан сакраб ўтиши мумкин. Президент Мирзиёев айтганларидек, бунинг учун янгилик яратишни кераги йўқ. Иқтисодиётни кўтариш учун керакли янгиликлар аллақачон яратилиб, синалиб, хаётга татбиқ этиб бўлинган. Биз шу илғор технологияларни ўрганиб, Ўзбекистон тажрибасида қўллашимиз керак.\nЯнгиликларни ўз мамлакатингда татбиқ қилишдан мақсад "бизда ҳам бу нарса бор" деган фикр эмас, балки қандайдир аниқ бир муаммони ҳал қилишга қаратиш керак. Бу эса давомий жараён. Шунинг учун “ривожланган давлатлар тажрибасига эга” мутахассислар кўмаги доимий равишда керак, албатта. Кадрлар масаласида қийинчилик бўлишига қарамай шуни айтиш мумкинки, президент сиёсатини қўллаб-қувватлайдиган энг камида 800 та "Умид" жамғармаси собиқ талабалари бор. Булар оддий талабалар эмас, балки Ўзбекистонда саралаб олиниб, иқтидорли ёшлар деб тан олинган тиришқоқ, илмга чанқоқ ёшларимиздир. Энди эса бу собиқ талабалар профессионал мутахассислардир.\nҚолаверса, бундан ташқари, яъни шунча ўз ҳаракати билан чет элда таълим олиб, мехнатсеварлиги билан ажралиб турувчи бизнинг халқимиз вакиллари ривожланган давлатларда банк ва молия, олийгоҳ ва тиббиёт, информацион технологиялар ва инжeниринг, қонунчилик ва бошқа кўп сохаларида юқори малакали мутахассис бўлиб ишлаётган ватандошларимиз кам эмас. Миграция сиёсати институти статистика манбасига асосан Канадада 5500, АҚШда 200 000 дан ошиқ, Британия 4000, Португалия-Испания-Франция-Австриянинг ҳар бирида 1000 тадан ортиқ, Италия 3000, Греция ва Туркияда 8000 тадан кўп, Россияда 1 200 000, Австралияда 2000 дан кўп ватандошларимиз доимий равишда яшаб келишади. Фақат АҚШнинг ўзидан ўша 200 000 ватандошларимизнинг тенг ярми 1 йилда бир маротаба Ўзбекистонга қариндошларини зиёрат қилишга келиб кетиши Ўзбекистон иқтисодиётига энг камида 100 миллион доллар (йул-киранинг ўзи) даромад олиб келади.\nЛондон Иқтисодиёт Университети (London School of Economics) профессори, менинг иқтисодиёт бўйича устозим 2000 йилда қуйидаги гапни айтган эди: Cизнинг президентингиз ривожланган давлатларга умид қилиб юборган эканлар, вақти келиб сизлар (яъни чет элда таълим олаётган ўзбекистонлик талабалар) ўз ватанингиз ва ривожланган давлатлар ўртасида муваффақият кўпригини қуришда инженер вазифасини ўтайсизлар. Ўшанда сизларга эркин фикрлаш майдони керак бўлади.\nПрезидент Билл Клинтон АҚШга раҳбарлик қилган даврда давлат бюджети 1957 йилдан бери биринчи марта 4 йил мобайнида хақиқий профицитга кирган.\nБунга сабаб шу эдики, Клинтон АҚШдаги энг кучли иқтисодчиларни Оқ yйга тез-тез таклиф қилиб, улар билан иқтисодиёт ривожланиш стратегиясини баҳс қилиб турган. Президент Мирзиёевнинг хориждаги ватандошлар билан ўзаро ҳамкорлик соҳасида давлат сиёсати концепциясини ишлаб чиқишга чақириши ана шу юқоридаги гапларнинг тасдиғи десам ҳам бўлади. Лекин амалда бирон бир натижага эришиш учун бу ҳаракат марказлаштирилиши, яъни чет элда яшаётган ватандошларимиз билан ҳамкорлик қилиш учун бир ташкилот яратилиши ва президент қошида бўлиши, фармон билан тасдиқланиши жуда муҳим.\nҲозирда кўп юқори малакали ватандошларимиз скептик оптимизм билан ўзгаришларни кузатиб туришибди. Ўзбекистонга борсак, биз ким билан ҳамкорликда иш олиб борамиз? Бизни эркин келиб кетишимизга кафолат қани? Ўзбекистонга боргани қўйилган ноқонуний тақиқларни ким ечади? Виза олиш масаласи қачон енгиллаштирилади? Президентга юборган мурожаатлар етиб бормаяпти. Борсак, бизни алохида хонага олиб кириб сўроқ қилмайдими? Бу саволлар ва хавотирлар кўпчиликда йўқ эмас.\nБепул маслаҳат, семинар ва талабдан келиб чиқиб, бошқа ёрдамни беришга тайёр ватандошлар кам эмас. Мақсад Президент Мирзиёевнинг халқимизни оғирини енгил қилишдаги орзу-ниятларини амалга оширишда қўлдан келганича кўмаклашиш.\nШуниси аниқки, 100 та қарор чиқариш мумкин, лекин уни бажарадиган мутахассис бўлмаса, у қоғоздаги қуруқ гап бўлиб қолади.\nЧумчуқ сўйса ҳам қaсcоб сўйсин, дейди халқимиз. Ўзбекистонда бирон бир ташкилотда ишлаётган мутахассисни 10 кунга чет элга олиб бориб, бирон бир нарсани ўргатиб, ўшани Ўзбекистонда қил деган яхшими ёки АҚШ каби давлатларнинг иқтисодиёти ривожига доимий равишда ҳисса қўшиб, ҳар бир янгиликдан хабардор бўлиб турган мутахассиснинг мураббийлик қилиши яхшими?\nБир яхши мутахассисни тайёрлаш учун энг камида 10-15 йил керак. Ривожланган мамлакатлардаги ватандошлар билан, яъни ўз касбининг ҳақиқий эгалари билан яқин алоқада бўлмасак, унда лавозимлар тез-тез ўзгариши давом этаверади. Президент Мирзиёев айтганларидек, ҳеч ким сармоя билан икки қўлини очиб бизни кутиб тургани йўқ. Дунёда 195 та давлат бор ва жаҳон иқтисодиётида ўз ўрнимизни топиш учун фақат ўзимиз курашишимиз керак.


«UMAY Business Day 2019» аёллар тадбиркорлиги форуми бўлиб ўтди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n«UMAY Business Day 2019» аёллар тадбиркорлиги форуми бўлиб ўтди\nПойтахтда «UMAY Business Day 2019» аёллар тадбиркорлиги форуми бўлиб ўтди. Тадбирда иш юритаётган тажрибали бизнес эгалари бошловчи тадбиркорлар билан учрашди. Улар у ёки бу соҳада муваффақяитга эришиш борасида ўз тажрибасини баҳам кўрди, форум иштирокчилари саволларига жавоб берди. Шуни алоҳида таъкидлаш зарурки, тадбир спикерлари қаторида беш йилдан ортиқ тажрибага эга Қозоғистон бизнес-тузилмалари ва ишлаб чиқариш компанияларини бошқараётган аёллар бор. Ташкилотчилар айтишича, тадбир стартапчиларни руҳлантириш ва уларга иш ўргатиш, тадбиркорлик руҳиятини сингдиришга мўлжалланган.\nМАХАББАТ САДВАҚАСОВА, ЛОЙИҲА ТАШКИЛОТЧИЛАРИДАН БИРИ:\n- Бизда бизнес-тренинглар ўтказилиши билан бирга коучинг кўмаги ҳам кўзда тутилган. Айни вақтда гуруҳлар ичида ўзаро ёрдам мавжуд, уларда иштирокчи аёллар бир-бирига ментор ва коучлик қилади. Ноябрь ойи охирида катта саммит ўтказиш ниятидамиз, унда бугунги кунда таълим олган иштирокчиларнинг барчасини тақдим этамиз, улар ўз муваффақиятлари билан бўлишади. Яъни таълим жараёни қандай ўтгани, таълим улар иш юритишига қандай таъсир кўрсатганини айтиб беради.\nфорумUMAY Business Day 2019аёллар тадбиркорлиги\nҚозоғистон Республикаси ва Жанубий Корея муносабатлари – янги даражада\nБишкекда 20 га яқин компания “яшил” ноу-хау намойиш этди\nПусан маркази артистлари – «Астана Балет» саҳнасида\nҚурилишда яшил технологиялардан фойдаланишга бағишланган конференция бўлиб ўтди


Фаолият сарҳисоби – янги марраларга асос - Hidoyat.uz\nАсосий саҳифа Слайдер Фаолият сарҳисоби – янги марраларга асос\nЎзбекистон мусулмонлари идораси мажлислар залида “Хотин-қизлар ўртасида маънавий-маърифий ишларни амалга оширишдаги вазифалар: муаммолар ва уларнинг ечими” мавзусида тадбир бўлиб ўтди. Унда Қорақалпоғистон Республикаси, вилоятлар ва Тошкент шаҳар бош отинойилари, соҳа мутахассислари иштирок этди.\nТадбир Қуръон тиловати ва хайрли дуолар билан бошланди. Дастлаб Ўзбекистон мусулмонлари идораси раисининг биринчи ўринбосари Ҳомиджон Ишматбеков “Аёллар орасида фатво бериш ва тўқима ҳадислар айтишнинг салбий оқибатлари” мавзусида таъсирли маъруза қилди. Сўнгра Дин ишлари бўйича қўмита раиси ўринбосари Дилбар Ғуломова Президентимиз Шавкат Мирзиёевнинг Олий Мажлисга Мурожаатномасида қайд этилган аёлларга бўлган эътибор, хотин-қизлар ўртасидаги маънавий-маърифий ишлар борасидаги муаммолар ва уларнинг ечими ҳақида гапирди.\nШундан сўнг Ўзбекистон мусулмонлари идораси раиси ўринбосари Иброҳимжон Иномов “Отинойи ва ҳозирги замон” мавзусида нутқ сўзлади. Жумладан, ҳикматли сўзлар ва ажойиб ривоятлар билан отинойиларга чиройли насиҳат қилиб, уларнинг жамиятдаги аҳамиятлари ҳақида алоҳида тўхталди.\n– Етти киши: кекса, одил подшоҳ, Қуръон билувчи, диний ва дунёвий олим, устоз, ота, она ҳурмат қилинган юртда барака ва тараққиёт бўлади. Буни ёшларга ҳам ўргатиш керак, шунда жамиятимиз ривожланади. Тарбия борасида эса отинойиларнинг аҳамияти жуда катта. Айниқса, ёшлар тарбиясига алоҳида эътибор бериши лозим, дея Иброҳимжон домла Иномов ўз фикрларини йиғилганларга етказди.\nШунингдек, йиғилишда Фарғона, Жиззах ва Тошкент вилоятлари бош имом-хатибларининг хотин-қизлар масалалари бўйича ёрдамчилари Ҳилола Комилова, Фароғат Сатторова ва Нигора Имомовалар 2020 йилда ўз ҳудудларида амалга оширилган ишлар ҳисоботини беришди.\nТадбир давомида Ҳуқуқшунослик, Муҳтасиблик, Масжидлар бўлимлари ва “Вақф” хайрия жамоат фонди вакиллари билан отинойилар ўртасида савол-жавоблар ўтказилди.\nЙиғилиш сўнгида Ўзбекистон мусулмонлари идораси ходимаси Марямхон Абдуллаева энг фаол ходима сифатида тақдирланди. Қорақалпоғистон Республикаси, вилоятлар, Тошкент шаҳар бош имом-хатибларининг хотин-қизлар масалалари бўйича ёрдамчиларига эса ҳадялар тарқатилди.\nСамимий мулоқот ва қизғин савол-жавоблар тарзида ўтган йиғилиш иштирокчиларда илиқ таассурот қолдирди.\n700 дан ортиқ йўловчилар янги чекловлар туфайли Франциядан учиб кета олишмади


Расман: 15 августдан қатор карантин чекловлари бекор қилинди - UzNews.uz\nРеспублика махсус комиссиясининг навбатдаги қарори билан аксарият хизмат кўрсатиш соҳалари фаолиятига ва тадбирларга рухсат берилди.\nФото:Тошкент шаҳар прокуратураси\nРеспублика махсус комиссиясининг жорий йил 15 августдан карантин чекловларини бекор қилишга оид ахбороти эълон қилинди.\n2020 йил 15 августдан бошлаб:\n– автотранспорт воситаларининг кун давомида тўлиқ ҳаракатланиши;\n– маҳаллий авиақатновлар ва темир йўл қатнови. Бунда, доимий равишда ҳар бир авиақатнов ва темир йўл қатновидан олдин тегишли ҳаво кемаси ва темир йўл вагонларини (ҳар бир ўриндиқни) тўлиқ дезинфекциядан ўтказиш, шу жумладан, уларга ҳавони зарарсизлантириш анжомларини ўрнатиш чораларини кўриш лозим;\nОчиқ ҳавода хизмат кўрсатувчи умумий овқатланиш объектлари (ресторан, кафе, ошхона, чойхона) фаолиятига ҳам рухсат берилади.\nБунда, ушбу объектлар учун:\n– банкетлар ва бошқа оммавий тадбирларни ўтказишга йўл қўймаслик;\n– столлар оралиғидаги 2 метрдан кам бўлмаган ижтимоий масофани таъминлаш;\n– бир стол атрофида 4 кишидан кўп бўлмаган (оила аъзолари бундан мустасно) мижозларни жойлаштириш;\n– ходимларнинг тиббий ниқоб ва тиббий қўлқопда бўлиши;\n– ҳар бир мижоздан кейин стол ва бошқа жиҳозларнинг юза қисмини дезинфекцион воситалар билан тозалаш талаб этилади.\nШунингдек, мазкур объектлар тўлақонли фаолият юритишига тайёргарлик кўриш учун уларнинг бино ва хоналарига, шунингдек, ҳаво айлантириш тизимига зарарсизлантириш анжомларини (ультрабинафша лампалар ва б.) ўрнатиб бориш тавсия этилади.\nНодавлат мактабгача таълим ташкилотлари ва мактаблар, шунингдек, ўқув курслари (марказлари) фаолиятига қатъий ўрнатилган тартиблар асосидагина рухсат берилади. Бунда, ушбу ташкилотлар фаолияти учун:\n– машғулотлар вақтини олдиндан келишиш (таълим марказлари ва тўгараклар учун);\n– ходимлар ва болалар (тарбияланувчилар)нинг соғлиғи ҳолатини доимий назорат қилиш (тана ҳароратини мунтазам ўлчаб бориш), тана ҳарорати 370С ва ундан юқори бўлган ёки инфекция аломатлари мавжуд бўлган ходимлар ва болалар (тарбияланувчилар)ни машғулотлар четлатиш;\n– ходимлар тиббий ниқоб ва тиббий қўлқоплардан фойдаланиши ва ижтимоий масофани сақлаши;\n– санитария-гигиена ва дезинфекция талабларига қатъий риоя этиш, бино хоналарни доимий равишда дезинфекция қилиш, уларга кириш-чиқиш жойларини пирометрлар, антисептик воситалар ва дезинфекцион “тўшак”лар билан жиҳозлаш чоралари кўрилиши лозим.\nСанаторийлар, пансионатлар, болалар оромгоҳлари, меҳмонхоналар, меҳмон уйлари, пляжлар, хостеллар, ижарага бериладиган дала ҳовлилар ва бошқа дам олиш масканлари фаолиятига ҳам рухсат берилади.\nМазкур фаолиятни амалга оширишда:\n– фуқаролар алоҳида, бир-биридан ажратилган ҳолда (ҳар бир оилага бир хона талабига риоя этган ҳолда) жойлаштирилади;\n– бино ва хоналар доимий равишда дезинфекция қилиб борилади, шу жумладан, ҳавони зарарсизлантириш анжомлари билан жиҳозлаш тавсия этилади;\n– бунда меҳмон уйлари ва хостеллар фаолияти Республика махсус комиссиясининг 2020 йил 6 майдаги 21-сон йиғилиш баёнининг 2-иловаси билан тасдиқланган Пандемия шароитида меҳмонхона хизматларини ташкил қилиш бўйича вақтинчалик йўриқнома талаблари асосида йўлга қўйилади. Бунда, хостеллар фақатгина бир хонага оилавий ёки бир кишидан ортиқ бўлмаган меҳмонларни қабул қилишга рухсат берилади;\nШунингдек, музейлар фаолиятига ҳам рухсат берилмоқда.\nГўзаллик салонлари ва сартарошхоналар фаолияти учун – хизмат кўрсатувчи шахслар томонидан шахсий ҳимоя воситалари – тиббий халат ёки комбинезон, тиббий ниқоб ва тиббий қўлқопдан фойдаланган ҳолда телефон ёки онлайн навбатга ёзилган ҳолда “1 та хизмат кўрсатувчи шахс – 1 та мижоз” тамойили асосида ишлаши талаб этилади.\nОилавий тантана, тўй, маърака ва маросимларни ўтказиш (бунда ушбу тадбирларни фуқароларнинг уй-жойи ва ҳовлисининг ўзида 30 кишидан кўп бўлмаган (фақат яқин қариндошлар ва ушбу туман ҳудудида истиқомат қилувчи бошқа қариндошлар) ҳамда санитария ва гигиена талабларига қатъий риоя этган ҳолда)га ҳам рухсат берилади.


Мамлакатимизда дастлабки ширкатлар барпо этилган пайтдан бошлаб ўтган вақт уй-жой мулкдорларига уларнинг қандайлари кўп квартирали турар жой фондини бошқариш ҳамда унга хизмат кўрсатиш учун энг кўп самарадор ва яшовчанлигини танлаш имконини берди. Пойтахтда бир уйли ва кичик ХУМШлар афзал кўриляпти. Шундай бўлса-да, улар ҳам йирик ХУМШлар сингари қандайдир қотиб қолган ва барқарор шакл деб ҳисобланмайди. Уларда доимо ҳаракат бор. Баъзи уйлар мавжуд катта ёки мақбул ҳамжамиятлардан ажраб чиқади ва мустақил равишда фаолият юритади. Бошқалар эса, аксинча, ёлғиз ҳолда уй-жой муаммолари тўлқинларида сузиб юриб ва кўплаб талафотларни бошдан кечириб, катта, барқарор бирлашмага қўшилишни хоҳлайди. Учинчилари эса ўз ширкатини тугатиш ёки мавжуд аҳволдан қутулиш ва уй хўжалигини юридик шахсни ташкил этмасдан бошқариш хусусида қатъий қарор қабул қилади, бунга ҳам қонун ҳужжатлари рухсат беради.\nЯшовчилар ўз уйларини қандай ҳамжамиятда кўришни хоҳлашлари доимо уларга боғлиқ. Бу борада четдан кўрсатма бериш ёки босим ўтказиш керак эмас. Бир уйли ширкат ўз уйини эпақага келтира олмаслиги, катта ширкат эса уни яшнатиб юбориши ҳоллари учрайди.\nХУМШнинг муваффақияти уйлар сонига эмас, балки унда қандай кишилар – аҳил ёки уришқоқ; фаол ёки лоқайд; бағри кенг ёки ҳамма нарсадан норози (фақат шикоят ила талаб этадиган, ўзлари эса ўз фаровонликлари учун ҳаракат ҳам қилмайдиган) қўшнилар яшашига боғлиқдир. ХУМШ деган кема қулай оқимда сузиши ва унга ҳеч қандай саёзликлар, денгиз қоялари хатар туғдирмаслиги учун жамоа ўз дарғасини қўллаб-қувватлаши, мақсад сари олға бориши, бунинг учун жиддий саъй-ҳаракатлар қилиши керак.\nОдатда уйнинг катта ширкатдан ажраб чиқиши ва мустақил ширкат тузишига айрим сабаблар туртки бўлади. Кишилар йиллар давомида уйлар исимаслиги, томдан чакка ўтиши, йўлаклар ва ҳовлилар ифлос бўлиб ётиши, ертўлаларнинг зах тортиб ётиши, лифтларнинг ишламаслиги ва аввалги ХУМШдан мерос қолган бошқа кўнгилсизликлар туфайли энди чидай олмайдиган ҳол туфайли шундай бўлади. У билан ажрашиш оғриқли оқибатларсиз ўтиши учун масалаларни тинч йўл билан қандай бартараф этиш керак? Бизнинг тавсияларимиз ўз уйини (уйларини) катта ХУМШдан олиб чиқиш ва мустақил ширкат барпо этишни ўйлаётганлар учун мўлжалланган.\nМАВЖУД ШИРКАТДАН УНИ ҚАЙТА ТАШКИЛ ЭТМАСДАН ТУРИБ, БИР УЙНИНГ ЧИҚИШИ ЙЎЛИ БИЛАН ЯНГИ ХУМШни БАРПО ЭТГАНДА ҲАРАКАТЛАР МЕХАНИЗМИ\n1-қадам. Нимадан бошлаш керак?\nАввалги катта ширкат «ҳамжамияти»дан чиқиш мўлжалланаётган уйда серғайрат, фаол кишилар ташаббускор гуруҳни шакллантиришлари керак. Гуруҳ мулкдорларнинг алоҳида ХУМШни барпо этиш ташаббусини йўналтириб боради. Уйнинг ҳар бир йўлагида обрўли ва қўшнилар ҳурматини қозонган фаоллардан кўмакчи гуруҳини тузиш лозим. Уларнинг алоҳида вазифалари яшовчилар эътиборига ХУМШ фаолиятига доир масалаларни етказиш, бадалларнинг ўз вақтида тўланиши зарурлигини тушунтириш, кишиларни шанбаликларга сафарбар этиш, йўлакдаги тартибни кузатиш ва бошқалардан иборатдир.\n2-қадам. Ташаббускор гуруҳ аъзоларининг хабардорлигини ошириш\nТашаббускор гуруҳ аъзолари ширкатни барпо этиш тўғрисидаги қонун ҳужжатларининг асосларини эгаллаши керак. Ушбу жараённи бир қатор ҳужжатлар тартибга солади. Уларнинг асосийлари – «Хусусий уй-жой мулкдорларининг ширкатлари тўғрисида»ги Қонун (12.04.2006 йилдаги ЎРҚ-32-сон, бундан кейин – ХУМШ тўғрисидаги Қонун), Хусусий уй-жой мулкдорлари ширкатларини давлат рўйхатидан ўтказиш ва ҳисобга қўйиш тўғрисида низом1 (бундан кейин – Низом), Хусусий уй-жой мулкдорлари ширкатининг намунавий устави2 (бундан кейин – Устав).\n3-қадам. Яшовчиларнинг хабардорлиги ва фаоллигини ошириш\nТашаббускор гуруҳ яшовчиларга ХУМШ аъзоларининг ҳуқуқ ва мажбуриятларини, бир уйли ширкатларнинг афзаллигини тушунтиради. Бундай ҳамжамиятлар фаолиятидан ижобий мисоллар келтиради, улардан бирига экскурсия уюштириши мумкин. Йиғилишлар ва суҳбатлар вақтида мустақил ХУМШ барпо этилишининг яхши ва нохуш жиҳатларини аниқлайдилар.\n4-қадам. Уй ва унда яшовчилар тўғрисида ахборот йиғиш\nФаоллар уйдаги турар жой ва нотурар жойлар мулкдорларининг рўйхатини тузиб, уларнинг телефонларини кўрсатадилар. Уйдаги нотурар жойлар кимга тегишлилигини, қанча квартиралар бўш ётганлиги, турар жойларда қанча квартирантлар яшаши ва бошқа маълумотларни аниқлайдилар.\nҚўшниларнинг ижтимоий таркиби аниқланади: бадавлат, кам таъминланган, ёлғиз яшовчилар ва ҳоказо. Уйда хилма-хил касбдаги кишилар: бухгалтерлар, электриклар, юристлар, слесарлар ва ширкатга баҳоли қудрат ёрдам кўрсата олувчилар яшашлари мумкин.\nУйда нотурар жойларнинг мавжудлиги, уйнинг пештоғи ёки томида рекламани жойлаштириш, кабелли ТВ антенналари ва ҳоказодан келиб чиқиб бўлажак ХУМШ учун қўшимча даромадлар олиш ёки тежамкор бўлиш имконияти ўрганилади.\n5-қадам. Умумий йиғилишни ўтказишга тайёргарлик кўриш\nТашаббускор гуруҳ яшовчилар учун бўлажак ташкилий йиғилиш тўғрисида хабарномалар тайёрлайди, улар ҳар бир мулкдорга тилхат олиб топширилади. Гуруҳ ХУМШ ташкилий йиғилишида шахсан ҳозир бўла олмайдиган квартира эгаларини ишончнома билан таъминлайди. Фаоллар ширкат устави лойиҳасини ишлаб чиқадилар, уни танишиш учун мулкдорларга тақдим этадилар. Яшовчилар унга қўшимчалар ва таклифларни киритишлари мумкин. Ташаббускор гуруҳ йиғилиш ўтказилиши тўғрисида эълон, сценарий, янги ХУМШ бошқаруви ва тафтиш комиссиясига номзодлар бўйича таклифларни тайёрлайди, бошқарув ва уйни сақлаш имкониятлари ва вариантларини ишлаб чиқади.\n6-қадам. Жой мулкдорларининг умумий йиғилишини ўтказиш\nТашкилий умумий йиғилиш ўтказиш механизмини ХУМШ тўғрисидаги Қонуннинг 20-моддаси тартибга солади. Ширкат аъзоларининг умумий йиғилиши, агар йиғилишда кўп квартирали уйдаги ёки зич жойлашган бир нечта уй ҳар биридаги жой мулкдорларининг ёки улар вакилларининг 50%идан ортиғи ҳозир бўлса, ваколатли ҳисобланади.\nТашкилий умумий йиғилиш қуйидаги кун тартиби билан ўтказилади: ХУМШни барпо этиш, уставни тасдиқлаш, раис ва бошқарув аъзоларини сайлаш, тафтиш комиссиясини сайлаш ва бошқа масалалар.\nКворум етарли бўлмаган тақдирда ташаббускор гуруҳ умумий йиғилишни ўтказишнинг янги санаси ва вақтини белгилайди, бу ҳақда уй-жой мулкдорлари қўшимча равишда огоҳлантирилади. У илгари қолдирилган умумий йиғилиш кунидан 10 кундан кечиктирмай ўтказилади (Уставнинг 11.5-банди).\n7-қадам. ХУМШни ташкил этиш тўғрисида қарор қабул қилиш\nХУМШни ташкил этиш тўғрисидаги қарор, агар барча жой мулкдорларининг 50%идан кўпи уни ёқлаб овоз берган бўлса, қабул қилинган ҳисобланади. Жой мулкдорининг умумий йиғилишга ёзма шаклда, унда ширкатни ташкил этиш масаласи бўйича мулкдорнинг қарори ва унга қарашли жой манзили кўрсатилган ҳолда (ХУМШ тўғрисидаги Қонуннинг 10-моддаси), шунингдек вакил орқали ишончнома асосида берилган овози (ХУМШ тўғрисидаги Қонуннинг 21-моддаси) ҳисобга олинишига йўл қўйилади.\nҲар бир мулкдор (ширкат аъзоси) умумий йиғилишда бир овозга эга бўлади, бунда унинг уйда бир нечта турар жойга эга бўлиши аҳамиятга эга эмас (ХУМШ тўғрисидаги Қонуннинг 20-моддаси).\nОвоз бериш натижалари ва ёзма шаклда берилган овозлар сони кўрсатилган ҳолда йиғилиш баённомаси йиғилиш раиси ва котиби томонидан имзоланади. Уй чиқиб кетаётган ширкатга янги ХУМШ барпо этиш тўғрисидаги қарор нусхаси берилади.\n8-қадам. Уйдаги яшовчилар чиқадиган мавжуд ХУМШ бошқаруви билан ҳамкорлик\nУй катта ХУМШдан чиқишида ҳар доим ижро этилмаган ўзаро мажбуриятлар қолади. Улар тарафларнинг келишуви билан ёки суд тартибида белгиланади (Низомнинг 6-банди). Собиқ ширкат бошқаруви билан ўзаро ҳисоб-китобларнинг якунлари бўйича уйни қабул қилиш-топшириш далолатномаси тузилади.\n1. Уй учун қилинган харажатларни ўрганиш.\nБошқарув уйдаги умумий мол-мулкни техник текширувдан ўтказади, унинг ҳолатини фотосуратларда қайд этади, унинг қандай ҳолатдалиги тўғрисида хулоса тузади. Кейинги бир неча йил ичида кўп қаватли уй квартира эгаларининг маблағлари қандай сарфланганлигини аниқлайди:\nунда қандай таъмирлашлар ва уларга доир харажатлар қилинганлиги;\nширкатга таъмирлашни ўтказиш учун материаллар тарзида ҳомийлик ёрдами ажратилганми, уйгача етиб келганми;\nуйдан ХУМШ бюджетига қандай қўшимча даромадлар (нотурар жойлар мулкдорларидан бадаллар, уйда рекламани жойлаштириш, кабелли ТВ антенналарини ўрнатиш ва бошқалардан бадаллар) келиб тушган ва улар уй эҳтиёжларига сарфланганлиги;\nдебиторлик ва кредиторлик қарзи мавжудлиги. Кўп ҳолларда ушбу қарзлар шубҳали бўлади, чунки аввалги ширкатнинг масъулиятсизлиги ва ишни ташкил эта олмаслиги туфайли ишлар билан қопланмайди;\nкўп қаватли уйда яшовчиларнинг 30 фоизлик жамғармалари мукаммал таъмирлашга қандай сарфланганлиги. ХУМШ тўғрисидаги Қонуннинг 37-моддасига асосан алоҳида кўп квартирали уйдаги жой мулкдорлари ширкат аъзолигидан чиққан тақдирда, бу уйни мукаммал таъмирлаш учун жой мулкдорлари томонидан маблағларни мақсадли жамғариш ҳисобига тўпланган ширкат пул маблағларининг бир қисми янги тузилаётган ширкатга белгиланган тартибда ўтказилиши керак;\nюридик шахс сифатида ширкат мол-мулкининг (ширкат мулкида бўлган ускуналар, инвентарь, материаллар, жойлар ва ҳоказо) қандай қисми мазкур уй мулкдорларининг улушига кириши ва у қиймат ифодасида компенсацияланиши ёки мол-мулк тарзида берилиши лозимлиги.\n2. Яшовчиларнинг олдинги ширкатдан қарзлари\nТашкил этилаётган ХУМШ илгари улар аъзо бўлган ширкат олдида ўз аъзоларининг мажбуриятлари бўйича ҳуқуқий ворис бўлиб ҳисобланмайди (Низомнинг 6-банди). Яъни уй-жой мулкдорларининг олдинги ХУМШдан қарзлари эски ширкатда қолади. Унинг ўзи қарзларни ўз фойдасига ундириш билан шуғулланиши ва уларни янги ХУМШдан талаб қилмаслиги керак.\n9-қадам. Янги ХУМШни рўйхатдан ўтказиш\nНизомнинг 4 ва 6-бандларига кўра мавжуд ширкатни қайта ташкил этмасдан бир уй (бир нечта уй) жой мулкдорларининг ундан чиқиши йўли билан янги ширкат барпо этилганида унда яшовчилар ҳокимликнинг тадбиркорлик субъектларини рўйхатга олиш инспекциясига қуйидаги ҳужжатлар пакетини тақдим этишлари керак:\nширкатга бирлашаётган уй (уйлар) квартира мулкдорларининг умумий йиғилиши ваколат берган шахс томонидан имзоланган ариза;\nуй (уйлар) квартира мулкдорлари умумий йиғилишининг ширкатни ташкил этиш (ҳар бир уй бўйича овоз бериш натижалари билан), уставни тасдиқлаш ва бошқарув органларини сайлаш тўғрисидаги баённомасидан умумий йиғилиш раиси ва котиби имзолаган кўчирма;\nширкатни тузишга овоз берган уй (ҳар бир уй) мулкдорларининг уларнинг паспорт маълумотлари, манзиллари, квартирага ҳуқуқни белгилайдиган ва мулкдорлар имзолаган ҳужжатлар номлари ва реквизитлари кўрсатилган рўйхати;\nквартиралар ва нотурар жойлар сони кўрсатилган ҳолда уй (уйлар) манзил рўйхати;\nбелгиланган тартибда туман (шаҳар) статистика органлари томонидан берилган фирма номи тўғрисидаги гувоҳнома;\n3 нусхада муҳр ва штампларнинг эскизлари;\nаъзоларнинг бир қисми чиққан ширкатни қабул қилинган қарор тўғрисида хабардор қилиш далилини тасдиқлайдиган ҳужжатлар (нусхалар).\nҚайта ташкил этмасдан туриб ширкатни рўйхатдан ўтказиш чоғида тақсимлаш балансини тузиш, туман (шаҳар) ҳокимининг қарорини чиқариш талаб этилмайди.\nРўйхатдан ўтказувчи орган ширкатдан Низомда назарда тутилмаган қўшимча ҳужжатлар ва маълумотларни сўраб олишга ҳақли эмас.\nТақдим этилган ҳужжатларнинг Низом талабларига номувофиқлигигина асосланган рад этиш учун асос ҳисобланади. Рўйхатдан ўтказишни асосланган рад этиш рўйхатдан ўтказишни рад этиш тўғрисидаги тегишли хат билан расмийлаштирилади.\nШиркатни рўйхатдан ўтказишда такроран рад этиш ҳамда рўйхатдан ўтказувчи орган биринчи асосланган рад этишда кўрсатилмаган янги ҳолатларни келтиришга ҳақли эмас (Низомнинг 7-банди).\n1Президентнинг 10.02.2005 йилдаги ПҚ-3-сон қарорига 3-илова.\n2Вазирлар Маҳкамасининг 30.05.2006 йилдаги 100-сон қарорига 1-илова.